Parlimen Sibuti 3 penjuru

SIBUTI : Penyandang kerusi Parlimen Sibuti Lukanisman Awang Sauni (GPS-PBB) terbabit dalam saingan tiga penjuru.

Beliau yang berusaha mempertahankan kerusi itu bagi penggal kedua, dicabar Presiden Parti Bansa Dayak Sarawak (PBDS) Bobby William dan calon Parti Keadilan Rakyat (PKR) Zulhaidah Suboh.

Pengesahan pencalonan itu, diumumkan Pegawai Pengurus Pilihan Raya Parlimen Sibuti, Rohannie Yusuf pada 12.14 tengah hari tadi di Dewan Masyarakat Bekenu.

Tiada sebarang bantahan diterima daripada ketiga-tiga calon terbabit.

Lukanisman tiba di luar pusat penamaan calon 8.05 pagi dan menyerahkan borang pencalonannya pada 9.04 pagi tadi.

Mengiringi Lukanisman ialah Timbalan Menteri Pembangunan Wanita dan Kanak-kanak yang juga Ahli Dewan Undangan Negeri (ADUN) Bekenu, Datuk Rosey Yunus selalu pencadang dan penyokong, Dr. Ripin Lamat yang juga ADUN Lambir.

Sementara itu, calon PBDS Bobby William tiba 7.15 pagi dan menyerahkan borang calon pada 9.10 pagi yang turut bersama pencadang Siti Berangkut dan penyokong Rusty Watt.

Calon PKR Zulhaidah pula tiba 8.50 pagi dan menyerahkan borang calon pada 9.15 pagi yang turut bersama pencadang Ladik Jupong dan penyokong Norhafizah Mohamad Joharie.

Pada cabutan undi untuk nama di kertas undi, Lukanisman Awang Sauni di petak pertama diikuti petak kedua Zulhaidah Suboh dan ketiga Bobby William.

Lebih 1,500 penyokong GPS tiba seawal 7.30 pagi di kawasan sekitar Dewan Masyarakat Bekenu, manakala penyokong PBDS dan PKR masing-masing sekitar hampir 100 orang, juga hadir.

See author's posts


Keperluan asas diberi tumpuan

KUCHING: Pembangunan infrastruktur Kampung Beradau yang berperanan sebagai ‘bakul makanan’ di kawasan Siburan akan sentiasa dititikberatkan.

Ahli Dewan Undangan Negeri (ADUN) Mambong, Datuk Jerip Susil berkata, selaku tulang belakang kepada perkembangan ekonomi khususnya pertanian dan penternakan di Siburan, setiap keperluan asas di kampung ini perlu dijaga dengan baik.

“Kampung Beradau ini sebenarnya bukan kampung tradisi, penduduk di sini adalah campuran daripada pelbagai kaum dari pelbagai kampung sekitar ini yang ingin meneroka tanah untuk bercucuk tanam.

“Oleh kerana semangat mereka yang kuat untuk mencari nafkah di sini, kita (Kerajaan Negeri) telah mengubah dan mengembangkan kawasan ini de- ngan menyediakan kemudahan seperti jalan raya, bekalan elektrik dan air untuk keselesaan penduduk di sini.

“Selain itu, Perbadanan Pembangunan Ekonomi Sarawak (SEDC) turut telah bersetuju untuk membina rumah sembelihan sapi halal bagi mengembangkan lagi sektor penternakan di kawasan ini,” katanya.

Beliau berkata demikian ketika berucap pada Majlis Perasmian Projek Transformasi Luar Bandar (RTP) Mambong di Balai Raya Kampung Beradau, Siburan, semalam.

Mengulas berkenaan projek naik taraf jalan raya di Kampung Beradau dan Kuari Kakad, Jerip memuji usaha pihak kontraktor dan Majlis Daerah Serian (MDS) kerana berjaya menyiapkan projek tersebut di dalam tempoh yang singkat.

Menurutnya, pihak MDS sangat komited dalam menyediakan kemudahan dan infrastruktur yang lengkap dan terbaik agar para pekebun lebih selesa untuk membawa produk mereka ke kawasan bandar.

“Projek menaiktaraf jalan di Lorong Kerewit Kampung Beradau sepanjang 540 meter yang menelan kos sebanyak RM150,000 yang dijangka siap pertengahan Disember telah berjaya disiapkan pada pertengahan Oktober.

“Jalan di simpang Kuari Kakad sepanjang 510 meter yang bernilai RM200,000 yang dijangka siap Januari tahun hadapan pula berjaya disiapkan awal November lepas.

“Percayalah, mereka (MDS) akan berikan tum- puan kepada kampung ini. Kita akan tampung semua jalan berlubang dan seterusnya membangunkan infrastruktur yang lebih baik untuk keselesaan penduduk di sini,” jelasnya lagi.

Oleh AKMAL ADIB YUSUP

See author's posts


Langkah bijak raikan Hari Malaysia di luar Borneo

BERLEPAS… Datuk Rubiah Wang menyempurnakan simbolik ‘flag off’ pada Program Kembara Merdeka Keluarga Malaysia di Rumah Rehat Pejabat Daerah Samarahan semalam.

KOTA SAMARAHAN: Memilih Melaka sebagai tuan rumah untuk perayaan Hari Malaysia pada 16 September ini adalah langkah bijak, kata Ahli Parlimen Samarahan, Datuk Rubiah Wang.

Katanya, selama ini sambutan secara bergilir antara Sarawak dan Sabah selaku tuan rumah, hanya dirasai rakyat di kedua-dua negeri Borneo ini.

“Sambutan Hari Malaysia selama ini hanya dirasai oleh (rakyat) Sabah dan Sarawak, kerana giliran sambutan tersebut hanya antara Sabah dan Sarawak. Oleh itu, sambutan ini kurang dirasai dan dinikmati oleh warga Semenanjung Malaysia.

“Memilih Melaka sebagai tuan rumah merupalan cadangan yang baik bagi kita memantapkan Keluarga Malaysia,  kestabilan politik, memastikan kestabilan dari sudut pembangunan dan perpaduan bagi merancakkan lagi semangat patriotik kita sebagai sebuah negara.

“Penubuhan Malaysia ini bukan sahaja perlu dirasai oleh penduduk di Sabah dan Sarawak tetapi warga di Semananjung Malaysia juga perlu mengambil semangat dari pembentukan Malaysia,” katanya.

Beliau berkata demikian dalam sidang media selepas Program Kembara Merdeka Keluarga Malaysia di Rumah Rehat Pejabat Daerah Samarahan, di sini semalam.

Kelmarin, Ketua Menteri Melaka Datuk Seri Sulaiman Md Ali dilaporkan sebagai berkata bahawa negeri itu berasa bangga dan bertuah apabila dipilih menjadi tuan rumah bagi sambutan Hari Malaysia pada 16 September depan.

Rubiah juga berkata, sebagai contoh isu Perjanjian Malaysia 1963 (MA63) hanya diketahui secara terperinci dalam kalangan rakyat Sabah dan Sarawak tetapi kurang difahami oleh warga Semananjung Malaysia.

“Dengan ada sambutan di luar Sabah dan Sarawak, ia mampu menanam semangat solidariti dan semangat perpaduan yang ampuh dalam Keluarga Malaysia. Itu pandangan saya, satu cadangan yang baik.

“Dari sudut keadilan pembangunan dan pentadbiran juga perlu dilaksanakan sebaiknya berdasarkan (semangat) asal pembentukan Malaysia itu sendiri,” katanya.

Oleh SHAHRUL QAIZAT

See author's posts


GUNA KAEDAH PENGGILIRAN

SIBU: Sesi persekolahan bagi sekolah rendah dan menengah di Sibu yang bermula hari ini menggunakan kaedah penggiliran.

Menurut Penyelaras Jawatankuasa Pengurusan Bencana Bahagian Sibu, Dr.Annuar Rapa’ee, kaedah tersebut bertujuan mengurangkan jumlah pelajar yang hadir di sekolah pada satu-satu masa.

Katanya, ia juga bagi menjaga kesihatan dan keselamatan pelajar tanpa mengabaikan pelajaran mereka.

“Kita telah bermesyuarat selama tiga hari dan mesyuarat terakhir semalam.

Prinsip kita hendak mengurangkan pelajar di sekolah pada satu-satu masa.

“Dua minggu lepas atau sebelum cuti sekolah, semua pelajar sekolah rendah turun ke sekolah,” jelasnya menerusi siaran langsung mengenai cadangan pembukaan semula sekolah di Daerah Sibu, petang semalam.

Bagi sekolah rendah, Isnin, Rabu dan Jumaat melibatkan murid-murid Tahun 4, 5 dan 6 turun ke sekolah, sementara Selasa dan Khamis untuk murid-murid pra sekolah, Tahun 1, 2 dan 3.

Sementara bagi sekolah menengah, pelajar Tingkatan 4, 5 dan 6 akan mengikuti sesi persekolah secara bersemuka setiap hari.

Bagi kelas peralihan dan Tingkatan 3, akan hadir ke sekolah pada minggu pertama dan ketiga dan Tingkatan 1 dan 2 pada minggu kedua dan keempat.

Dr. Annuar yang juga Menteri Muda Kesihatan Awam berkata, jika pelajar tidak perlu turun ke sekolah pada hari atau minggu tersebut, mereka akan menjalankan sesi pengajaran dan pembelajaran di rumah (PdPR).

“Dengan kaedah ini, sekurang-kurangnya mereka dapat bersemuka dengan guru dua atau tiga hari dalam seminggu.

Kaedah ini akan dikaji semula empat minggu kemudian bergantung kepada jumlah kes Covid-19 di Daerah Sibu,” ujarnya.

Menteri Muda Perumahan dan Kerajaan Tempatan itu berkata,guru kelas juga akan membuat kumpulan whatsapp bagi bertanya mengenai keadaan pelajar sama ada mereka mempunyai kontak rapat atau ada ahli keluarga yang positif Covid-19 pada hari tersebut.

“Guru kelas akan hantar mesej untuk pastikan sesiapa yang ada demam, dinasihati agar tidak turun ke sekolah pada hari berikutnya,” jelasnya lagi.

Menyentuh mengenai pelajar SPM yang tidak menduduki peperiksaan sebelum ini akibat Covid-19, Dr. Annuar yang juga Menteri Muda Pendidikan, Sains dan Penyelidikan Teknologi berkata,mereka akan menduduki peperiksaan penjadualan semula bermula 6 hingga 23 April ini.

“Seramai 223 pelajar di bandar Sibu terlibat. Ini peluang terakhir untuk pelajar-pelajar SPM.

Jika mereka tidak menduduki peperiksaan ini, mereka tidak akan dapat keputusan dan terpaksa menduduki peperiksaan tahun hadapan.

“Sekiranya calon-calon yang terpaksa menduduk ini positif Covid-19, kita akan menyedikan tempat di hospital. Jika mereka hanya dikuarantin, kita juga akan menyediakan tempat di pusat kuarntin untuk mereka menduduki ujian,” ujar Ahli Dewan Undangan Negeri (ADUN) Nangka.

Oleh AKUN GIMAN

See author's posts


Bot tunda ditahan ingkar Ordinan Perkapalan Saudagar 1952 (MSO)

TANJUNG MANIS: Agensi Penguatkuasaan Maritim Malaysia (Maritim Malaysia) Zon Maritim Tanjung Manis telah menahan sebuah bot tunda berserta tongkang pada jarak lebih kurang 6.6 batu nautika dari barat laut Muara Belawai pada 3.15 petang semalam.

Pengarah Zon Maritim Tanjung Manis, Komander Maritim Gilbert Tinggak Numpang berkata, Maritim Malaysia yang sedang melaksanakan operasi pemantauan sekitar 2.00 petang semalam berdekatan perairan tersebut telah mengesan sebuah bot tunda beserta tongkang muatan pasir sedang  bersauh lebih kurang 1.2 batu nautika dari aset Maritim Malaysia.

“Hasil pemeriksaan dan penggeledahan mendapati bot berkenaan dikendalikan oleh sembilan  kru termasuk nakhoda berumur dalam lingkungan 23 hingga 42 tahun, kesemua didapati mempunyai dokumen pengenalan diri yang sah.

“Bot yang berpangkalan dari Pelabuhan Klang berkenaan didapati bersauh untuk membaiki kerosakan pada janakuasa dan perlu bersauh bagi membaiki kerosakan.

“Bot tunda berkenaan telah ditahan atas pelbagai kesalahan di bawah Ordinan Perkapalan Saudagar 1952 antaranya tidak menaikkan bendera Malaysia serta sebarang bentuk isyarat ketika bersauh,” katanya.

Beliau berkata demikian menerusi satu kenyataan media, hari ini.

Katanya,nakhoda bot tunda serta Chief Engine telah diiring masuk ke Jeti Terminal Tanjung Manis untuk siasatan lanjut di bawah Ordinan Perkapalan Saudagar 1952.

“Maritim Malaysia mengingatkan kepada komuniti maritim supaya mematuhi segala peraturan undang-undang sebelum melakukan sebarang aktiviti di laut.

“Komuniti maritim turut diminta untuk melaporkan segera sebarang aktiviti yang mencurigakan ataupun kemalangan di laut secara terus ke talian Perkhidmatan Respons Kecemasan Malaysia (MERS) 999 atau Pusat Operasi Maritim Zon Maritim Tanjung Manis (010- 5063293) / Pusat Operasi Maritim Negeri Sarawak (082-432544) yang beroperasi 24 jam.

Oleh EARL ANEK

See author's posts


‘ANGPAU’ TIDAK BALIK KAMPUNG

BEIJING: Pelbagai tempat di China mengeluarkan baucar dan angpau tunai sebagai insentif untuk menggalakkan penduduk menyambut Tahun Baharu Cina di lokasi masing-masing dan tidak pulang ke kampung.

Shenzhen, Suzhou dan Beijing antara bandar perintis terawal memperkenalkan ampau renminbi digital atau e-RMB, yang turut menambah kemeriahan sambutan perayaan itu.

Pada hari pertama cuti, ampau bernilai 30 juta yuan (RM18.78 juta) telah diedarkan kepada pengguna di Suzhou. Kaunter e-RMB juga dibuka di banyak kedai jenama terkenal yang bersejarah di bandar itu.

Aktiviti secara percubaan itu membolehkan ekonomi digital disepadukan dengan jenama klasik.

Di Beijing pula, dengan tema Sukan Olimpik Musim Sejuk, penggunaan e-RMB tertumpu pada permainan ais dan salji, makanan, penginapan, pengangkutan, pelancongan, beli-belah dan rekreasi, bertujuan memacu permintaan domestik.

Sebanyak 50,000 ampau dimasukkan ke e-dompet pengguna menerusi cabutan bertuah, masing-masing bernilai 200 yuan (RM125).

Pada masa sama, Gala Tahun Baharu Cina anjuran Kumpulan Media China (CMG) menyajikan temasya budaya bertaraf tinggi kepada penonton di serata dunia.

Diadakan di ambang perayaan pada malam Khamis, gala itu menghidangkan pelbagai persembahan menarik termasuk nyanyian, tarian, opera, sketsa komedi dan dialog rancak “crosstalk”.

Menonton acara itu bersama keluarga sudah menjadi antara tradisi lazim rakyat China.

Selain memaparkan keunikan budaya tradisional, atur cara persembahan juga mengetengahkan pelbagai tema seperti program pembasmian kemiskinan dan usaha memerangi wabak Covid-19.

Diinspirasikan daripada kehidupan seharian masyarakat, persembahan itu selain mempesonakan ia turut menyentuh perasaan penonton.

Gala itu turut memaparkan kebudayaan pelbagai negara dan diserikan persembahan artis luar negara.

Penonton juga berpeluang menyaksikan pelbagai teknologi canggih yang digunakan seperti “AI+3D”, khusus untuk memberikan kesan audio visual luar biasa.

Gala itu disiarkan secara langsung dan mendapat liputan lebih 600 media  dari 170 negara dan wilayah.

Lintas langsungnya diikuti seramai 1.14 bilion penonton, antaranya 569 juta melalui platform media baharu dan 571 juta melalui televisyen. -Bernama

See author's posts


Peperiksaan SPM 2022 bermula 30 Jan, libatkan 403,637 calon

PUTRAJAYA, 20 Jan (Bernama) — Peperiksaan Sijil Pelajaran Malaysia (SPM) 2022 akan dilaksanakan mulai 30 Jan hingga 15 Mac depan melibatkan ujian amali sains, ujian bertutur, ujian mendengar dan peperiksaan bertulis, demikian menurut Kementerian Pendidikan (KPM).

KPM dalam kenyataan hari ini berkata seramai 403,637 calon akan menduduki peperiksaan bertulis yang diadakan antara 20 Feb hingga 15 Mac.

Ujian Amali Sains (Fizik) akan diadakan pada 30 Jan membabitkan 93,490 calon, Ujian Amali Sains (Biologi) pada 31 Jan membabitkan 74,642 calon, dan pada 2 Feb, seramai 94,672 calon akan menduduki Ujian Amali Sains (Kimia) dan 1,675 pelajar akan menduduki Ujian Amali Sains (Sains Tambahan).

Ujian Bertutur (Bahasa Melayu) akan diadakan pada 7 hingga 9 Feb melibatkan 397,854 calon, manakala Ujian Bertutur (Bahasa Inggeris) pula pada 13 hingga 15 Feb melibatkan 397,057 calon.

Ujian Mendengar (Bahasa Melayu) melibatkan 397,854 calon dan Ujian Mendengar (Bahasa Inggeris) membabitkan 397,057 calon akan diadakan pada 16 Feb.

KPM berkata seramai 131,318 petugas peperiksaan dilantik bagi memastikan kelancaran pengurusan dan pengendalian peperiksaan tersebut.

“Sebanyak 3,355 pusat peperiksaan disediakan di seluruh negara,” katanya.

Jadual waktu peperiksaan boleh dimuat turun dari laman sesawang Lembaga Peperiksaan di pautan http://lp.moe.gov.my

“Semua calon diingatkan agar merujuk jadual waktu peperiksaan bagi mendapatkan maklumat mengenai tarikh, masa, kod dan kertas peperiksaan serta arahan yang perlu dipatuhi semasa peperiksaan berlangsung,” katanya.

KPM turut mengingatkan calon supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan. – Bernama.

See author's posts


Anak Sarawak dilantik Ketua Pengarah DBP baharu

KUALA LUMPUR: Menteri Pendidikan Fadhlina Sidek mengumumkan pelantikan Dr Hazami Jahari sebagai Ketua Pengarah Dewan Bahasa dan Pustaka (DBP) yang baharu berkuat kuasa semalam.

Hazami, 55, yang merupakan Pengarah Jabatan Dasar dan Penyelidikan DBP menggantikan Datuk Abang Sallehudin Abang Shokeran yang tamat kontrak pada 28 Nov lepas.

“Diharapkan dengan pelantikan Dr Hazami ini, beliau dapat menerajui DBP dengan komitmen yang lebih utuh dalam memartabatkan bahasa Melayu dan melestarikan budaya membaca dengan tekad untuk terus mencerdaskan anak bangsa,” katanya menerusi hantaran di laman Facebook.

Majlis penyerahan surat lantikan berkenaan disempurnakan Fadhlina di pejabatnya di Putrajaya, yang turut disaksikan Pengerusi Lembaga Pengelola DBP Datuk Seri Dr Awang Sariyan, Ketua Pengarah Pendidikan Datuk Pkharuddin Ghazali dan Timbalan Ketua Setiausaha (Pengurusan) Kementerian Pendidikan (KPM) Ramzi Mansor.

Hazami ketika dihubungi Bernama berkata beliau amat berterima kasih atas kepercayaan yang diberikan bagi menggalas jawatan tersebut dan berazam memastikan fungsi serta peranan DBP dapat terus dipertingkat dalam konteks memartabatkan bahasa dan sastera negara.

“Dukungan Perdana Menteri Datuk Seri Anwar Ibrahim yang sangat mencintai bahasa Melayu merupakan satu kelebihan kepada saya untuk terus membawa DBP ke landasan yang betul.

“Ini selari dengan aspirasi memartabatkan bahasa Melayu bukan sahaja di peringkat kebangsaan tetapi juga antarabangsa,” katanya,

Menurut maklumat daripada majalah rasmi DBP, Dewan Masyarakat, Hazami yang berasal dari Kuching, Sarawak, memiliki Ijazah Doktor Falsafah Kesusasteraan daripada Universiti Sains Malaysia dan mula berkhidmat di DBP pada 1992.

Beliau yang mempunyai pengalaman luas dalam bidang bahasa dan sastera turut memiliki Ijazah Sarjana Sastera (Penulisan Kreatif dan Deskriptif) dan Ijazah Sarjana Muda Sastera (Penulisan Kreatif dan Deskriptif) daripada Universiti Malaya.

Sebelum menjawat portfolio Pengarah Jabatan Dasar dan Penyelidikan pada 2021, beliau pernah menyandang jawatan Pengarah Jabatan Pengembangan Bahasa dan Sastera (2019), Pengarah Jabatan Pembinaan Bahasa dan Sastera (2018) dan menerajui DBP Cawangan Sarawak (2014-2016). – Bernama.

See author's posts


Petinju akan disaring

PERSATUAN Tinju Negeri Sarawak (SABA) mungkin akan melaksanakan proses saringan kepada setiap petinju sebaik sesi latihan bermula kelak.

Pendekatan tersebut penting dalam usaha memastikan para petinju bebas dari sebarang gejala penyakit berbahaya dengan kebimbangan penularan virus Covid-19.

Presiden SABA, Dato Rahman Lariwoo memberitahu, pihaknya tidak terkecuali melaksanakan proses sedemikian.

“Kita mengutamakan kesihatan para pentinju yang ada. Oleh demikian, proses saringan kepada para petinju mungkin dilakukan.

“Tidak hanya itu, proses sedemikian rupa juga akan dilakukan terhadap jurulatih dan pegawai yang terlibat dalam pembentukan pasukan untuk persiapan menghadapi Temasya Sukan Malaysia (SUKMA) XX Johor 2020,” ujar beliau.

Untuk rekod skuad tinju telah berjaya meraih tiga pingat ketika berlangsung SUKMA Perak 2018 iaitu satu emas dan dua gangsa.

Pingat emas disumbangkan oleh Dealoniel Mcdelon Bong (60kg) Manakala, dua pingat gangsa masing-masing disumbangkan oleh Christyuden Anak Ripoh (69kg) dan Wilson Berayin Anak Sumbang (56kg).

Oleh Faizal Bujang

See author's posts


Bidas prestasi pemain

PENGURUS Arsenal, Mikel Arteta membidas prestasi pasukannya selepas Everton menjaringkan dua gol dalam tempoh sebelas minit terakhir untuk menamatkan rentak lapan perlawanan tanpa kemenangan dengan kemenangan 2-1 ke atas Gunners, semalam.

Anak buah Arteta telah melepaskan peluang besar untuk melonjak ke empat tempat teratas dalam Liga Perdana Inggeris selepas mendahului Manchester United dan Goodison Park sejak lima hari lalu.

Satu lagi malam mengecewakan menanti The Toffees apabila Richarlison menyaksikan dua gol beliau dibatalkan oleh VAR kerana ofsaid di antara gol pembukaan Martin Odegaard untuk Gunners.

Namun, Richarlison tidak dinafikan buat kali ketiga apabila dia menanduk masuk gol penyamaan sebelum Demarai Gray meledak gol kemenangan dalam masa kecederaan.

“Saya tidak suka (persembahan separuh masa pertama),” kata Arteta. “Tiada penembusan, tiada ancaman, sama sekali bertentangan dengan apa yang kami cuba lakukan. Ia tidak cukup baik.

“Apa yang saya mahukan adalah lebih daripada pasukan saya. Hari ini kami mengawal permainan dan kami perlu mencari jalan untuk menang.

“Dalam Liga Perdana apabila anda mempunyai peluang, anda perlu mengambilnya. Apabila anda mempunyai peluang besar, anda perlu meletakkannya dalam jaring.”

Kebangkitan lewat menukar tumpuan perhatian daripada seorang pengurus Sepanyol kepada pengurus lain apabila tiga kekalahan dalam empat perlawanan menyebabkan Arsenal masih ketinggalan empat mata di belakang empat pasukan teratas di tempat ketujuh.-AFP

See author's posts


10 maut, Israel bedil Syria

BAITULMAQDIS: Seramai 10 pejuang Syria terkorban dalam serangan pesawat Israel yang menyasarkan kepentingan Iran, antara lain disifatkan tindak balas susulan penemuan bahan letupan, berhampiran pangkalan di Bukit Golan.

Serangan udara itu dilakukan beberapa jam sebelum Setiausaha Negara Amerika Syarikat (AS), Mike Pompeo mendarat di Israel bagi rundingan termasuk berkaitan Iran, yang antara lain lawatan terakhirnya, sebelum Presiden Donald Trump meninggalkan pejabat.

Tentera Israel dalam kenyataan menjelaskan, jet pejuangnya semalam menyerang sasaran ketenteraan milik Pasukan Quds, Iran dan angkatan bersenjata Syria.

Pasukan elit Quds ialah cabang utama operasi luar Pengawal Revolusi Iran.

Katanya, sasaran itu termasuk kemudahan stor, ibu pejabat dan ruang ketenteraan selain ‘permukaan pelancar peluru berpandu Syria.

Agensi berita Syria, SANA, berkata serangan itu mengorbankan tiga askar, selain beberapa lagi cedera.

Kumpulan pemantau, Syria Observatory for Human Rights menjelaskan, 10 orang terbunuh, termasuk pejuang asing dan tentera Syria.

Pemantau berpangkalan di Britain itu berkata, orang asing terbabit termasuk lima pejuang mungkin berketurunan Iran dan tergolong dalam pasukan Quds serta dua pejuang pro-Iran tidak memiliki kewarganegaraan.

Israel melakukan ratusan serangan udara dan peluru berpandu ke Syria, sejak perang saudara meletus pada 2011 yang menyasarkan pasukan Hizbullah Iran dan Lubnan serta pasukan kerajaan.

Sementara itu, di Moscow pasukan Pertahanan Israel (IDF) mengesahkan pihaknya melancarkan serangan roket ke sasaran Tentera Al Quds Iran dan Angkatan Bersenjata Syria di Syria, lapor agensi berita Sputnik yang memetik tentera Israel di Twitter.

Terdahulu, agensi berita Syria, SANA melaporkan tentera Israel melepaskan tembakan roket pada awal Rabu dari arah Bukit Golan.

Pasukan pertahanan udara Syria menembak jatuh beberapa roket. Berikutan serangan itu, tiga tentera terbunuh dan seorang cedera.

“Apa yang dilakukan Iran dan Syria adalah meletakkan alat peledak yang ditambah baik oleh Alpha Line untuk meledak tentera Israel.

“Dan kami lakukan hanya menyerang sasaran Tentera Al Quds Iran dan Angkatan Bersenjata Syria di Syria.

“Kami bersiap sedia untuk menjalankan operasi menentang penguasaan Iran di Syria,” kata IDF.-AFP

See author's posts


Myanmar terus bergolak

YANGON: Tindakan tentera Myanmar mengerahkan lebih ramai anggota ke seluruh negara dan menyekat akses internet selama dua malam berturut-turut hanya menambah kemarahan rakyat.

Sekatan mengehadkan penggunaan internet itu bertujuan menghentikan protes besar-besaran, namun semalam lebih ramai penduduk awam turun padang menyertai tunjuk perasaan.

Pasukan tentera ketika ini meningkatkan usaha mematahkan kebangkitan kumpulan yang menentang rampasan kuasa tentera dua minggu lalu, menyaksikan pemimpin utama, Aung San Suu Kyi, ditahan bersama ratusan yang lain.

Malah, sebahagian besar barisan kepimpinan awam termasuk ahli Parlimen demokratik yang dilantik kerajaan, turut ditahan selain ramai lagi aktivis diburu.

Peguam Khin Maung Zaw, yang tidak dapat berjumpa dengan anak guamnya berkata, Suu Kyi dan Presiden Myanmar, Win Myint, dijangka disoal oleh mahkamah menerusi ‘persidangan video’ di ibu negara, Naypidawa, minggu ini.

Kedua-dua mereka tidak lagi dilihat orang awam sejak ditahan dalam rampasan kuasa pada 1 Februari lalu.

Pihak tentera kini melaksanakan sekatan internet berjam-jam lamanya sejak awal pagi semalam dan menambah kehadiran pasukan tentera di serata negara itu pada waktu malam termasuk mengerahkan kereta perisai ke Yangon.

Semalam, jaringan internet diputuskan semula dan NetBlock, yang berpangkalan di United Kingdom, berkata penembusan sambungan internet hanya sekitar 15 peratus saja.

“Myanmar ketika ini menghampiri penutupan internet secara total selama dua malam berturut-turut,” kata NetBlocks menerusi Twitter.

Tindakan itu dikatakan menyusuli tunjuk perasaan besar-besaran di serata Myanmar meskipun terdapat kehadiran pasukan tentera yang ramai di sekitar Yangon.

Wakil Pertubuhan Bangsa-Bangsa Bersatu (PBB), Christine Schraner Burgener, turut menegur tindakan menyekat jaringan internet itu dan menyifatkannya sebagai mencabuli hak prinsip demokratik. – AFP

See author's posts


FAM kunci mulut isu PBNP, Sumareh

PERSATUAN Bola Sepak Malaysia (FAM) mengambil pendekatan untuk terus mengunci mulut dalam kemelut antara Persatuan Bola Sepak Negeri Pahang (PBNP) dan bekas pemain pasukan itu Mohamadou Sumareh yang memasuki episod baharu.

Setiausaha Agung FAM Stuart Ramalingam berkata pihaknya  telah menerima surat keputusan Jawatankuasa Tatatertib PBNP yang mengenakan hukuman terhadap Sumareh atas empat kesalahan melanggar terma kontrak pemain, semalam.

Namun, Stuart menjelaskan pertikaian antara PBNP dan Sumareh yang mula hangat sejak hujung Ogos lalu kini berada dalam siasatan Persekutuan Bola Sepak Antarabangsa (FIFA) dan sebarang tindakan mahupun hukuman di peringkat domestik hanya akan dibuat berdasarkan keputusan tersebut.

“Pertikaian antara PBNP dan Sumareh kini dalam siasatan FIFA dan FAM perlu menghormati proses perundangan badan induk dunia terlebih dahulu sebelum mengambil tindakan lanjut.

“Justeru untuk tidak mengeruhkan lagi keadaan, FAM tidak akan memberi sebarang ulasan berhubung perkara ini sehingga FIFA membuat keputusan di peringkat Majlis Penyelesaian Pertikaian (DRC) FIFA,” katanya.

Kelmarin, Jawatankuasa Tatatertib PBNP mendapati Sumareh, 26, bersalah terhadap empat kesalahan serta mengenakan hukuman gantung dua tahun daripada terlibat dalam sebarang aktiviti bola sepak bagi setiap kesalahan tersebut.

Hukuman bagi keempat-empat kesalahan itu yang dilakukan ketika bersama skuad Tok Gajah berjalan serentak dan beliau hanya perlu menjalani hukuman selama dua tahun.

Sumareh melengkapkan perpindahan mengejut ke kelab Liga Thailand, Police Tero FC pada 7 September lalu, dalam tempoh dua minggu selepas jurulatih Pahang Dollah Salleh mendedahkan pemain kelahiran Gambia itu tidak menjalani sesi latihan berpasukan selama sebulan, sejak awal Ogos lepas.

Sumareh yang mula menyarung jersi Tok Gajah pada 2017 dilaporkan telah menghantar surat pembatalan kontrak kepada PBNP pada 4 Ogos berdasarkan klausa 8.6 yang menyatakan pemain boleh membatalkan kontrak jika pasukan tidak membayar gaji lebih daripada satu kali.

Bagaimanapun, PBNP dilaporkan menafikan dakwaan itu sebaliknya berpegang kepada perjanjian yang telah ditandatangani serta persetujuan yang dicapai secara bersama oleh kedua-dua pihak. -Bernama

See author's posts


Pembangkang tidak persulitkan kerajaan Ismail Sabri

PUTRAJAYA: Parti pembangkang tidak akan mempersulit kerajaan yang diterajui Perdana Menteri Datuk Seri Ismail Sabri Yaakob, kata Pengerusi Pakatan Harapan Datuk Seri Anwar Ibrahim.

“Kita beritahu (kepada Perdana Menteri) kalau suasana dan program-program itu agak pro rakyat kita tak akan persulitkan.

“Kita beri jaminan kalau program pro rakyat, program menangani Covid-19 ini lebih berkesan, maka kita tiada masalah untuk menjamin keadaan lebih terkawal,” katanya kepada media selepas mengadakan pertemuan dengan Ismail Sabri di Bangunan Perdana Putra di sini semalam.

Anwar berkata demikian mengulas mengenai gesaan supaya usul undi percaya terhadap Ismail Sabri dilakukan pada sidang Dewan Rakyat akan datang.

Dua lagi pemimpin pembangkang iaitu Presiden Parti Amanah Negara (Amanah) Mohamad Sabu dan Setiausaha Agung DAP Lim Guan Eng turut menyertai pertemuan itu yang dibuat atas jemputan Pejabat Perdana Menteri.

Ketiga-tiga pemimpin itu tiba di Bangunan Perdana Putra pada 2.00 petang dengan menaiki kenderaan berasingan dan pulang kira-kira 3.30 petang.

Sebelum ini, Ahli Parlimen Gua Musang Tengku Razaleigh Hamzah menggesa undi percaya terhadap Ismail Sabri dilakukan segera di Parlimen. Gesaan itu disokong oleh Ahli Parlimen Sepang Mohamed Hanipa Maidin dengan menyatakan bahawa usul undi percaya perlu dilakukan meskipun Ahli Parlimen Bera itu, telah mengangkat sumpah jawatan Perdana Menteri.

Anwar yang juga Presiden PKR berkata dalam pertemuan lebih sejam itu, beliau telah mengemukakan isu menangani permasalahan Covid-19 yang lebih berkesan, program-program pro rakyat yang lebih menyentuh permasalahan golongan miskin dan kehilangan pekerjaan.

“Itu kita tekankan sebagai yang asas. Jadi untuk mententeramkan dan mengurangkan suhu politik itu memang dipersetujui,” katanya sambil menambah beliau berharap isu-isu itu akan menjadi keutamaan Perdana Menteri baharu.

Anwar turut mengucapkan terima kasih kepada Ismail Sabri kerana meluangkan masa berbincang dengan parti-parti pembangkang.

“Saya ucap terima kasih… Ismail Sabri ini mewakili UMNO dan dia bincang dengan Anwar dan DAP. Saya bergurau dengan dia, No Anwar No DAP, ini nampak dah berubahlah. Dia kata ini kerana semangat titah tuanku (Yang di-Pertuan Agong Al-Sultan Abdullah Ri’ayatuddin Al-Mustafa Billah Shah) untuk kerjasama (dengan semua pihak),” katanya.

Beliau berkata, dalam pertemuan itu Lim turut mengemukakan isu ekonomi termasuk moratorium bank manakala Mohamad pula membangkitkan soal kesan parah Covid-19 di beberapa kawasan yang menuntut pendekatan baru dan tidak terikat dengan kaedah lama yang terbukti belum cukup berkesan.

Ditanya sama ada isu Majlis Pemulihan Negara dibincangkan dalam pertemuan tersebut, Ahli Parlimen Port Dickson itu berkata perkara itu tidak dibincangkan.

Mengenai jawatan ketua pembangkang ditawarkan saraan dan kemudahan yang setara dengan menteri kanan seperti yang pernah diusulkan bekas Perdana Menteri Tan Sri Muhyiddin Yassin, Anwar berkata perkara itu tidak berbangkit.

“Saya pun tidak (berminat), saya tidak mahu itu dijadikan isu. Daripada awal kita kata kita tak datang untuk meminta jawatan untuk kita, isu kita khusus soal ekonomi rakyat dan Covid-19,” katanya.

Anwar berkata, selepas pertemuan tadi, parti-parti pembangkang akan mengadakan mesyuarat susulan di peringkat jawatankuasa.

“(Mesyuarat) ini untuk mencerakinkan apa yang boleh dipersetujui dan langkah-langkah harus diambil supaya keadaan kedudukan perdana menteri dan kedudukan negara lebih terkawal dan nyaman politiknya,” katanya. – Bernama

See author's posts


Calon Puncak Borneo masih teka-teki

NUR AIN OTSMAN

KUCHING: Naib Presiden Parti Pesaka Bumiputera Bersatu (PBB) Datuk Roland Sagah berkata setakat ini, pihaknya belum pasti siapa calon Gabungan Parti Sarawak (GPS) untuk bertanding di kerusi Parlimen Puncak Borneo.

Katanya, perkara itu diserahkan kepada Premier Sarawak, Datuk Patinggi Tan Sri Abang Johari Tun Openg yang juga Pengerusi GPS.

Malah kata Ahli Dewan Undangan Negeri (ADUN) Tarat itu, pihaknya juga tidak pasti sama ada penyandang kerusi Parlimen Puncak Borneo Datuk Willie Mongin ada dalam senarai calon berpotensi di situ.

“Adalah lebih baik menyerahkan perkara ini kepada Premier Sarawak untuk mengumumkan calon (kerusi) Puncak Borneo apabila tiba masanya nanti.

“Dalam senarai, saya tidak tahu. Saya tidak mempunyai senarai, mungkin dalam senarai orang lain,” katanya kepada media selepas merasmikan Persidangan Antarabangsa Kedua Sains dan Teknologi Inovatif untuk Penyelidikan dan Pendidikan (InnoSTRE) 2022 di Pusat Konvensyen Borneo Kuching (BCCK), hari ini.

Willie memenangi kerusi Parlimen Puncak Borneo sebagai calon Parti Keadilan Rakyat (PKR) pada Pilihan Raya Umum Ke-14 (PRU-14) 2018 menewaskan calon Barisan Nasional (BN) dari PBB, Genot @ Jeannoth Sinel.

Bagaimanapun, Willie meninggalkan PKR melalui ‘Langkah Sheraton’ pada awal 2020 sebelum bersama Parti Pribumi Bersatu Malaysia (Bersatu).

Pada 6 Ogos lalu, Abang Johari mengumumkan PBB sudah meluluskan permohonan Willie untuk menyertai parti itu tetapi tanpa sebarang komitmen.

Sagah juga berkata, beliau tidak membuat sebarang cadangan mengenai calon di Puncak Borneo, walaupun calon berpotensi telah turun padang untuk memperkenalkan diri kepada pengundi di sana.

Beliau juga enggan mengulas apabila ditanya mengenai perbincangan bahawa Willie akan menjadi calon boleh menang untuk kerusi itu.

“Sesiapa sahaja boleh memenangi kerusi itu,” katanya.

Mengenai perkara lain, Sagah berkata, GPS bersedia untuk berdepan sesiapa sahaja yang bertanding menentang GPS.

Mengenai pengumuman Parti Tindakan Demokratik (DAP) bahawa Mordi Bimol telah dinamakan semula untuk mempertahankan Mas Gading dan Learry Jabul untuk bertanding di Serian, Sagah berkata, ini adalah negara demokrasi dan sesiapa sahaja boleh bertanding di mana-mana semasa pilihan raya.

“Kami dalam GPS akan melawan mereka (DAP). Kami akan tunjukkan bahawa GPS adalah parti yang lebih baik dengan memberikan komitmen penuh untuk membantu rakyat dan bukan hanya retorik semasa pilihan raya,” katanya.

See author's posts


PJM jadi kelab pertama

BERUCAP… Datuk Snowdan Lawan berucap pada Majlis Perasmian Litar Latihan Sukan Permotoran Petra Jaya.

PETRA Jaya Kelab Sukan Permotoran (PJM) menjadi kelab pertama yang menjadi pengendali litar latihan sukan permotoran di Sarawak.

Timbalan Menteri Belia,Sukan dan Pembangunan Usahawan Sarawak Datuk Snowdan Lawan berkata, kerajaan negeri telah memberikan kelulusan bagi PJM untuk mengendali litar latihan sukan permotoran di Sarawak.

“Ini adalah pengendali bebas di mana semua kos berkaitan dengan peningkatan, penyelenggaraan penambahbaikan adalah di bawah pembiayaan mereka sendiri dan ini adalah langkah positif kelab sukan permotoran untuk menjayakan projek ini.

“Malah dengan adanya litar latihan sukan permotoran ini dikendalilan oleh pelumba motor yang pengalaman dan pakar dalam membentuk mereka menjadi pelumba aktif berdaya saing.

“Dengan komitmen dan semangat yang sedemikian, kami ingin menyokong projek ini kerana ia adalah untuk pembangunan sukan permotoran untuk Sarawak,”katanya ketika berucap pada Pelancaran Rasmi Litar Latihan Sukan Permotoran Petra Jaya.

Beliau turut menjelaskan, bahawa ini adalah masa yang sesuai untuk lebih fokus kepada sukan permotoran untuk memajukan lagi sukan tersebut di Sarawak terutamanya di kalangan pelumba dan peminat tempatan.

Untuk rekod, PJM telah digubal pada September 2021 dan pada 22 November 2021 dan kelab ini mendapat kelulusan daripada Pesuruhjaya Sukan Sarawak.

Tambah Snowdan, kos untuk menaik taraf trek ini agak besar apabila PJM menukar tempat letak kereta kepada litar latihan, permukaan jalan adalah tidak sesuai dan tidak selamat.

“Langkah yang telah diambil oleh PJM adalah untuk menutup tar permukaan jalan semula. Seperti yang kita boleh lihat sekarang, permukaan jalan lebih baik dan selamat untuk latihan perlumbaan motor dijalankan.

“Kami berharap PJM akan meneruskan objektifnya untuk menjadikan litar ini sebagai tempat latihan kepada penggemar motor.”

Beliau turut dimaklumkan bahawa PJM sedang berusaha untuk merangka strategi untuk membantu pihak berkuasa menyekat perlumbaan haram di jalan raya.

“Kami juga berharap PJM dapat menghulurkan bantuan menjadikan mereka pelumba berpotensi dalam perlumbaan litar. Libatkan mereka dengan kelab anda.

“Oleh itu, dengan cara ini mereka tidak akan membahayakan nyawa mereka dan nyawa pengguna jalan raya yang lain,” tegas beliau.

Jelasnya lagi, kita ingin melihat ramai daripada anak-anak muda yang minat dalam sukan permotoroan berada pada landasan yang betul.

Oleh AZREEN KERIA

See author's posts


Korban nahas kereta api meningkat

KARACHI:  Sekurang-kurangnya 40 orang terbunuh iaitu angka korban terkini manakala berpuluh-puluh lagi turut tercedera pada Isnin dalam nahas kereta api penumpang di wilayah Sindh, selatan Pakistan, memetik media dan pegawai tempatan.

Pegawai Pengangkutan Kereta Api Pakistan Sukkur Sajjad Wagho berkata, nahas itu membabitkan kereta api  Millat Express dan Sir Syed Express, lapor Agensi Berita Xinhua.

Media tempatan melaporkan jumlah kematian mungkin meningkat kerana beberapa mangsa yang cedera berada dalam keadaan kritikal.

Menurut seorang penumpang beberapa orang masih terperangkap di dalam gerabak yang hancur.

Insiden itu berlaku di laluan antara Stesen Kereta Api Raiti dan Obaro di daerah Ghotki.

Nahas berlaku selepas Millat Express yang dalam perjalanan ke timur bandar Sargodha, Karachi bertembung dengan Sir Syed Express menghala ke Karachi dari Rawalpindi.

Hospital di daerah itu berada di bawah perintah darurat berikutan penularan wabak Covid-19. – Bernama

See author's posts


Pos Rider ‘sinari kehidupan’ 1,400 hilang pekerjaan

KEHIDUPAN lelaki berusia awal 50-an ini dilihat cukup sempurna. Memiliki syarikat sendiri, mempunyai beberapa buah kenderaan, menetap dalam kediaman sungguh selesa mahupun berbelanja ribuan ringgit setiap bulan.

Pastinya, kesenangan dan kehidupan penuh bergaya yang dinikmati usahawan Chairil Anwar Sabar bersama keluarganya menjadi dambaan serta impian sesiapa sahaja.

Namun begitu, siapa sangka segala kekayaan yang dikecapi lebih satu dekad hasil keringatnya selama ini mengusahakan perniagaan acu tekan logam di Rawang, Selangor, akhirnya ‘ternoktah’ begitu sahaja akibat pandemik Covid-19.

Tidak ada satu pun yang dapat diselamatkannya apabila perusahaan yang dijalankan selama hampir 13 tahun itu terpaksa ditutup operasi berikutan kekangan dana untuk menguruskannya lagi.

Menurut Chairil Anwar, semuanya musnah sekelip mata dan apa yang tinggal hanyalah timbunan hutang syarikat bernilai puluhan ribu ringgit.

“Syarikat tidaklah besar, hanyalah SME (perusahaan kecil dan sederhana) dan kami menjalankan proses acu tekan logam untuk penghasilan produk automotif, alatan sukan dan seumpama.

“Permintaan sebelum ini sangat memberangsangkan sehinggalah awal tahun ini perniagaan agak perlahan dan semakin teruk sejak PKP (Perintah Kawalan Pergerakan). Biasanya, perniagaan akan stabil balik, nama pun bisnes ada turun naik.

“Tetapi, kali ini memang tidak dapat diselamatkan lagi. Kilang terpaksa ditutup awal tahun ini sebab sudah tidak ada permintaan dan saya pun tidak mampu bayar gaji lima pekerja serta hutang dengan pembekal,” katanya kepada Bernama baru-baru ini.

Tiga bulan menganggur, namun semuanya berubah sebaik lelaki kelahiran Klang ini menyertai program ‘Pos Rider’ pada akhir Mei lepas, iaitu inisiatif pekerjaan di bawah Pos Malaysia, sekali gus memberi ‘sinar baharu’ buat Chairil Anwar meneruskan kelangsungan kehidupan bersama keluarganya.

Chairil Anwar, antara ejen Pos Rider dilantik daripada 1,400 Pos Rider seluruh negara oleh Pos Malaysia sepanjang tempoh PKP, bertujuan bukan sahaja melancarkan kapasiti penyerahan barang kepada pelanggannya.

Tetapi juga, program yang diperkenalkan pada September tahun 2019 ini menariknya telah berjaya mewujudkan peluang pekerjaan kepada mereka yang hilang mata pencarian khususnya semasa tempoh PKP yang menyaksikan ramai kehilangan sumber pendapatan ketika itu.

Biarpun demikian, berlainan pula dengan Pos Malaysia yang berjaya mewujudkan peluang pekerjaan pada saat situasi sangat kritikal dengan pemberhentian pekerja dalam pelbagai sektor apabila syarikat ini melantik 1,400 ejen Pos Rider hanya pada musim PKP sahaja.

“Pekerjaan baharu ini jauh berbeza daripada dulu, tidak lagi pakai ‘sut’ dan kerja di bawah penghawa dingin. Tetapi, saya gembira dan seronok apabila dapat bertemu pelbagai karakter orang setiap hari semasa menghantar barang.

“Yang penting, pendapatan sebagai Pos Rider sebenarnya agak lumayan sekiranya rajin. Kalau komited, mula bekerja dari hari Isnin sehingga Sabtu dan buat penghantaran sebanyak 150 barangan sehari, kiranya dalam seminggu sudah boleh dapat RM2,500.

“Jadi, kalau empat minggu bukankah boleh dapat RM10,000? Ia bukanlah pekerjaan bawahan dan saya pun tidak malu jadi Pos Rider,” katanya yang menguruskan penghantaran barangan di kawasan Kota Kemuning dan Bukit Rimau, Selangor.

Dengan pendapatan menarik ini, Chairil Anwar yang sebelum ini hanya melakukan Pos Rider separuh masa kini menjadikan pekerjaan itu sebagai sumber rezeki utamanya apabila ia berjaya membantunya meneruskan kelangsungan keluarga dan membayar hutang.

Menariknya, keseronokan yang dirasai Chairil Anwar sebagai Pos Rider turut diakui Muhammad Hafidz Ahmad Fadzil, 33, sehingga anak muda ini komited menjadikannya sebagai pekerjaan jangka masa panjang kerana yakin ia terjamin dan stabil.

Malah, anak lelaki daripada empat beradik ini sedikit pun tidak menyesal melepaskan jawatannya sebagai pensyarah di sebuah kolej swasta biarpun profesional tersebut biasanya dilihat tinggi kalangan masyarakat.

Bagi bapa kepada seorang anak ini, dia mengakui tidak pernah terlintas bahawa suatu hari nanti akan terlibat dengan kerjaya penghantar barangan kerana beranggapan profesion pensyarah sudah cukup stabil.

“Semuanya mula berubah sejak PKP apabila kolej tempat saya mengajar terpaksa memotong hampir setengah gaji menyebabkan baki yang tinggal tidak cukup sara keluarga. Jadi, saya pun ambil keputusan berhenti kerja dan cari pekerjaan lain tetapi tidak berjaya.

“Memang tertekan sebab duit simpanan banyak keluar dan terpaksa juga pinjam dengan emak ayah.

“Tetapi, syukur selepas ternampak iklan Pos Rider di Facebook dan permohonan berjaya, saya kini komited menjadikan Pos Rider sebagai pekerjaan tetap selepas hampir lima bulan bekerja,” katanya yang sebelum ini mengajar bidang kejuruteraan automotif.

Istimewanya, pendapatan yang diperoleh anak lelaki kelahiran Kuala Lumpur ini sebagai Pos Rider adalah dua kali ganda berbanding gaji yang diperoleh sebagai pensyarah sekali gus membolehkannya untuk menghulurkan kembali duit kepada emak ayah serta membantu adiknya yang kesempitan kewangan.

Menurut Muhammad Hafidz, dia kini gembira bekerja sebagai Pos Rider kerana selain daripada kurang tekanan, lebih banyak sebenarnya masa dapat diluangkan bersama keluarga berbanding dahulu.

“Biasalah kerja sebagai pensyarah banyak yang perlu difikir daripada perihal kerja sehinggalah sikap dan masalah pelajar. Perkara ini boleh terbawa sehingga balik kerja dan ketika cuti.

“Tetapi, apabila saya bekerja sebagai Pos Rider memang jauh berbeza perasaannya. Hanya tertekan ketika waktu kerja sahaja kerana hendak kejar masa hantar barang tetapi lama kelamaan kita sudah mahir dan tahu bagaimana menguruskannya.

“Menariknya lagi, pekerjaan Pos Rider memang betul-betul membantu golongan seperti kami yang hilang mata pencarian kerana 100 peratus komisyen diperoleh hasil penghantaran barang dapat kepada kami. Tidak ada peratusan untuk Pos Malaysia,” katanya. – Bernama

See author's posts


Guna helikopter hantar makanan

ZARINA ABDULLAH

KUCHING: Jadual penghantaran,pengambilan dan pemunggahan bekalan makanan asas bagi kawasan pedalaman yang tidak boleh atau sukar dihubungi melalui jalan darat adalah sedang diurus dan dijangka perkhidmatan akan bermula pada 3 atau 4 April ini (hari ini dan esok).

Menteri Kebajikan, Kesejahteraan Komuniti, Wanita Keluarga Dan Pembangunan KanakKanak merangkap Timbalan Pengerusi Jawatankuasa Khas Rantaian Bekalan Makanan Dato’ Sri Fatimah Abdullah berkata, antara contoh kawasan pedalaman yang sukar dilalui jalan darat adalah se- perti Bario, Telang Usan,  Baram, Lawas, Sri Aman dan Kapit.

“Sehubungan itu, pihak Tentera Udara Diraja Malaysia (TUDM) telah bersetuju untuk membantu menghantar bekalan makanan menggunakan helikopter. “Manakala peruntukan telah mula disalurkan oleh Kerajaan Negeri kepada Pusat Khidmat Ahli Dewan Undangan Negeri (ADUN) mulai 1 April lalu dan dijangka proses penyaluran selesai semalam.

“Semua pusat ADUN telah diminta untuk membuat tempahan makanan dengan serta merta,” katanya menerusi satu kenyataan di sini, semalam. Tambahnya, sebanyak 44 buah pusat khidmat telah membuat tempahan bekalan makanan dan 38 lagi masih dalam proses berbuat demikian setakat Rabu.

Menurutnya, pihak Kementerian Perdagangan Dalam Negeri dan Hal Ehwal Pengguna Negeri (KPDNHEP) Sarawak juga telah diminta untuk memastikan bekalan makanan mencukupi di setiap 800 pusat jualan dan kedai runcit di seluruh Sarawak. “Semua pusat jualan atau kedai runcit ini telah dibenarkan beroperasi setiap hari dari jam 7.00 pagi hingga 4.00 petang.

“Selain itu, setakat 1 April, semua jawatankuasa bencana bahagian dan daerah telah selesai mengenalpasti golongan sasaran, pusat pengagihan dan modus operandi penghantaran ke setiap rumah dan mengambil kira pematuhan kepada Perintah Kawalan Pergerakan (PKP),” ujarnya.

Jawatankuasa Khas Rantaian Bekalan Makanan adalah dipengerusikan oleh Timbalan Ketua Menteri Datuk Amar Awang Tengah Ali Hasan, ia bertanggungjawab memastikan bekalan makanan asas seperti beras, gula, minyak masak dan tepung adalah sentiasa mencukupi dalam tempoh PKP.

Ketua Menteri Datuk Patinggi Abang Johari pada 29 Mac lalu telah mengumumkan peruntukan tambahan sebanyak RM16.4 juta dengan setiap kawasan DUN akan diperuntukkan RM200,000 untuk menyediakan bekalan makanan kepada mereka yang memerlukan dalam kawasan mereka.

Golongan sasaran yang dibekalkan dengan makanan asas ini terdiri daripada mereka di luar bandar dan pendalaman, bandar miskin, dan mereka yang terputus pendapatan kerana PKP.

See author's posts


Parlimen Malaysia-Perancis mahu bentuk jawatankuasa bersama

KUALA LUMPUR: Parlimen Malaysia dan Parlimen Perancis berhasrat untuk membentuk satu Jawatankuasa Bersama berkenaan Demokrasi dan Hak Asasi Manusia bagi menjamin kesejahteraan rakyat dan pengalaman demokrasi.

Menerusi kenyataan Bahagian Komunikasi Parlimen Malaysia semalam, perkara itu adalah antara inti pati kunjungan hormat delegasi Parlimen Perancis kepada Yang Dipertua Dewan Rakyat Tan Sri Azhar Azizan Harun dan Yang Dipertua Dewan Negara Tan Sri Datuk Seri Dr Rais Yatim di Bangunan Parlimen, Isnin lalu.

Menurut kenyataan itu, kunjungan hormat itu bermatlamat untuk mengeratkan lagi hubungan dua hala yang sedia wujud antara institusi Parlimen dua negara berkenaan.

“Persefahaman turut terbentuk untuk menghantar dan menerima pegawai-pegawai Parlimen dari kedua-dua belah pihak untuk mempelajari sistem pentadbiran dan perundangan Parlimen masing-masing,” menurut kenyataan itu.

Pertemuan itu antara lain juga menyentuh isu tindakan sekatan dan halangan perdagangan yang dikenakan Perancis dan Kesatuan Eropah terhadap pasaran minyak sawit serta kepentingannya sebagai sumber kewangan negara secara menyeluruh.

Selain itu, turut dibincangkan ialah hasrat mewujudkan satu proses dialog dalam mempelajari sistem perundangan dan pembahagian kuasa di Malaysia (antara kerajaan Persekutuan dan negeri); peranan Parlimen sebagai tonggak demokrasi dan suara rakyat; penglibatan generasi muda dalam politik dan pentadbiran negara serta pembentukan persefahaman (budaya dan agama) antara negara barat dan timur.

Delegasi seramai enam orang itu diketuai Presiden Kumpulan Persahabatan Antara Parlimen Perancis-Asia Tenggara Mathieu Darnaud.

Turut hadir Timbalan Yang Dipertua Dewan Rakyat Datuk Mohd Rashid Hasnon serta dua Ahli Dewan Negara Senator Datuk Koh Nai Kwong dan Senator Datuk Bobbey Ahfang Suan, serta Setiausaha Dewan Negara Mohd Sujairi Abdullah dan Setiausaha Dewan Rakyat Dr Nizam Mydin Bacha Mydin. – Bernama

See author's posts


Kempen beli barangan Malaysia manfaatkan pengilang Bumiputera

KUALA LUMPUR: Kempen Beli Barangan Malaysia (KBBM) akan memanfaatkan pengilang Bumiputera berikutan saranan kerajaan untuk mengutamakan produk tempatan berbanding produk import, menurut Persatuan Pengilang dan Industri Perkhidmatan Bumiputera Malaysia (PPIPBM).

Presiden PPIPBM, Datuk Azman Yusoff berkata, KBBM dijangka dapat memulihkan segera ekonomi negara selain ia juga seiring dengan usaha kerajaan mewujudkan Majlis Kemakmuran Bumiputera bagi menggalakkan pengilang Bumiputera meningkatkan produktiviti mereka.

“Untuk itu, pengilang dan pengusaha Bumiputera mestilah mengeluarkan produk bermutu tinggi dengan pembungkusan yang menarik, bagi menarik pengguna serta setanding dengan produk import.

“Syarikat berkaitan kerajaan dan syarikat perniagaan juga dinasihatkan memberi ruang pasaran yang lebih luas terutama di pasar raya besar seperti di Suria KLCC supaya produk tempatan dapat dipasarkan di pusat beli-belah bertaraf lima bintang,” katanya dalam kenyataan, semalam.

Semalam, Perdana Menteri Tan Sri Muhyiddin Yassin melancarkan Program Jualan Mega dan KBBM peringkat kebangsaan bagi memulih dan mengekalkan daya saing ekonomi pascapandemik Covid-19.

KBBM anjuran Kementerian Perdagangan Dalam Negeri dan Hal Ehwal Pengguna (KPDNHEP) merupakan kempen kesedaran kepenggunaan, diadakan secara jelajah di pelbagai zon di seluruh negara bermula semalam sehingga akhir tahun.

Dalam pada itu, Azman berkata kerajaan tempatan menerusi pihak berkuasa tempatan (PBT) turut disaran mempermudah urusan usahawan Bumiputera berikutan terdapat pengilang yang didapati tertekan dengan kos pengurusan ketika Covid-19. – Bernama

See author's posts


Sejarah Iban

Tusun Ke-24

LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus| University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak.

TINDIN ‘PIMPIN BRAGAH NGINDANG’

Lau Moa Anak Numpi nya apai Chaong ti beranakka siku Tuai Iban ke berani sereta tebilang benama Tindin ‘Pimpin Bragah Ngindang’ ti mungkar  menua Batang Paku.

Di Batang Skrang Chaong seduai Lantong beranak ke Tindin ti bensumbar ‘Pimpin Bragah Ngindang’.  Sebedau Tindin matak bala iya pindah mungkar menoa Batang Paku, sida diau di Tembawai Kelang, enda jauh ari nanga Sungai Enteban, pati sungai Batang Skrang. Sida  diau mendam lalu bumai betaun, betanam betupi enggau begiga lauk sebelah kampung puang. Kelimpah ari nya sida mega berasai idup senang lantang begigaka ikan sebelah ai sungai dalam kandang menua sida iya.

Lebuh ti agi diau mendam ba menua Enteban di Batang Skrang, Tindin bisi mimpi asai ke bejalai nengah sebatang jalai ti besai amai. Udah apus jalai nya tengah iya, maya nya iya asai ke rembus ba sebatang jalai besai ti endur  iya tepedaka perungu daun isang mayuh amai digantung orang ba tisi jalai. Maya nya mega, iya meda orang mayuh amai  beterudus nurun mandi ke ai sungai. Udah nya iya nyau asai ke bediri ba tebing ai, ngemataka bala orang ti mandi ba sungai nya.

Maya ti ngemataka orang dia mandi, iya pan tepedaka indai tuai orang seiku ti baru udah tembu badu mandi. Indai tuai orang nya pan tepedaka Tindin.

“Endai… lalu mih Tindin, betul nuan datai ditu lebuh aku baru udah tembu mandi. Nah, tu batu perunsut kena nuan mandi lagi. Tu mih pengaruh tau dikena nuan matak serang. Kami nemu  nuan selalu dikachau bansa Beketan di menua baru kita ditu, Tindin. Taja pia nuan anang takut bempu menua Skrang tu. Berengkah ari diatu nyentuk ke tujuh serak peturun nuan deka nyadi tuai kayau ti berani sereta kering jemah ila. Aku tu Indai Keling.”

Maya Tindin deka nimbal jaku indai tuai orang nya, iya pan tedani. Batu ubat nya tadi agi mengkang digenggam iya.  Enda lama udah nya, Tindin mansang ngayau malas kayau anak bansa Beketan nitihka  apai iya Chaong. Lebuh sida merau ngili Batang Skrang, ari Tanjong Lipat ke ili, perau iya enggau perau apai iya Chaong seruran berumpak berari deka dulu. Enda jauh agi ari Nanga Skrang, lebuh sida benung berumpak, kemudi perau Tindin  kena kait unak ti melulur ari langit. Unak nya disimpung Tindin lalu putus nyadi batu. Bekabih amai enggau duri jelai nya tadi. Diambi iya batu nya, peda iya tinggal tujuh kengkang. Batu nya lalu nyadi pengaruh lalu ditaruh iya teguh-teguh.

Maya ti diau mendam di Tanjung Lipat, Chaong parai tuai. Nya alai anak iya ti benama Tindin ke besumbar Pimpin Beragah Ngindang angkat ari Tanjong Lipat enggau nembiak iya pindah ke ulu Skrang lalu berumah di Nanga Akop. Maya ti diau mendam di menua nya  rumah panjai sida selalu tasah tusah bendar laban dikachau bansa Beketan ke endang udah dulu nguan menua nya. Nya alai sida seruran bejaga-jaga ari serang bansa Baketan. Enti sida nurun ke umai tauka begiga lauk di sungai tauka sebelah tanah sida seruran bisi orang ke lelaki nyaga sida ke indu. Sida mega suah amai tinduk dalam perau lalu belabuh di puak ai kena ngelarika diri ari kachau bansa Beketan ke selalu datai nyerang sida ngena sumpit ti belaja ipuh.

PINDAH NGAGAI MAYUH BENGKAH MENUA

Nyau puas ke merinsa baka nya Tindin pan mai nembiak iya pindah baru ngagai menua ti dikumbai Seraka Dua dalam sungai Tebat, pati Batang Skrang. Sekumbang sida ke diau dia, baka nya mega penusah sida laban agi dikachau bala Beketan. Nya ti ngujungka sida pindah baru ngagai Nanga Enteban lalu berumah di Meram. Sekumbang  ti diau dia, sida makin balat amai dikayau bala Baketan. Nya alai, sida pan  pindah ke ulu agi ngagai ulu Sungai Enteban lalu berumah di Batang Galau. Lebuh ti bumai betaun ti di ulu Galau Wong  ba tanah ke dikumbai Sungai Lungun, Tanah Degum, nya baru sida nadai agi dikachau bala munsuh. Tang deh lebuh tu enda mukai-mukai rumah Maling ‘Buau Nyada’,  menantu Buau Lembu dialahka Beketan ti betuaika Chagik. Maya munsuh ke ngalahka rumah Maling nya, sida enda nyerang rumah Tindin laban dipelepa Bunga Nuing ngena ragai sekayu. Nya kebuah rumah Tindin enda dipeda munsuh.

Lebuh  ke agi diau di ulu Enteban, Tindin manjuk burung sebelah kaki bukit tisi umai iya di Bukit Ensanga antara ulu Enteban enggau ulu Sungai Buai, pati Sungai Padeh. Lebuh iya ngabas panjuk pagi seiti, peda iya  amba panjuk iya nyintak papung kayu memagang. Dua tiga hari udah nya  lebuh iya ngabas panjuk iya baru, agi baka nya ga semua panjuk iya nya.

“Sapa mensia, antu, jelu ti berani ngachau panjuk aku tu,” pia ku Tindin bejaku kediri, muchau nengali. “Lagi kita ensepi asai…!”

TUAI BEKETAN BATANG PAKU

Nyau kepuas ti dikeduan orang baka nya, malam seiti Tindin pan bemalam ba langkau umai iya laban deka ngipa orang ke beduan iya nya. Tumu pagi hari nya, lebuh iya ngabas panjuk, iya pan  tepedaka orang siku ti benung ngumpul burung ke ulih panjuk iya nya. Udah ngulihka burung ari panjuk iya nya, orang nya tadi lalu nyintak dan kayu ba panjuk iya nya. Meda baka nya Tindin pan numbuk  orang ti ngachau panjuk iya nya ngena beruak buluh perin tang salah. Nyepi diri bisi orang nyerang, orang nya pan malas. Seduai pan berekak sereta belaban bepantap. Lama seduai bepantap lalu sama-sama deka munuh pangan diri tang belah rutan ga; seduai sama bela enda tealahka pangan diri. Meda baka nya Tindin pan irau sereta alit ati lalu bejaku enggau munsuh iya nya.

“Sapa nama dek tu? Pama amai dek …, nih!” ku Tindin.

“Aku tu mih tuai Beketan ari Batang Paku. Nama aku Entinggi ti bensumbar Keti Aur Tulang. Kati ku nama nuan, dih? Kati alai nuan berani nujah menua kami?” ku Entinggi.

“Aku tu mih Tindin ti bensumbar  Bragah Ngindang. Sangka dek sapa aku tu!” ku Tindin.

“Apo nih…, patut tua sama enda tealahka pangan diri bebunuh laban tua sama ditulung indai Keling,” ku Entinggi. Seduai pan badu bepantap. Seduai pan sama bela mulaika diri nengah jalai diri empu.

Kira-kira seminggu udah nya Tindin bisi ninga pasal pemanah sereta pengami tanah menua Paku. Tindin bisi ati deka mai bala nembiak iya pindah lalu berimba menua nya ti endang diuan bansa Beketan. Iya enda takut laban iya arapka Beketan menua nya enda deka ngachau sida ti bumai. Perambu Tindin nya datai ba pending tuai Beketan ti benama Entinggi nya. Nya alai Entinggi pan ngempuruka bala sida sekaban belayan baka Entigu, Meragasing, Merajilan enggau Agan.

“Enda jauh ari menua kitai tu bisi bala Dayak ti baru pindah ari ulu Skrang. Din suba sida nya mih munsuh kitai bansa Beketan. Suba kitai diau di Skrang, dialahka sida endur sida bumai ga kampung jerung ti endur kitai ngasu beburu ngiga pemakai. Diatu sida nya di ulu Sungai Enteban. Tentu sida nya ila deka berimba kampung jerung di menua kitai Paku ditu,” pia ku Entinggi mantaika serebana diri ngagai bala kaban belayan iya ti bukai nya.

“Enti pia, sebedau sida ngerusak menua kitai ditu, manah kitai muru sida nya dulu. Aram kitai ngayau bansa Dayak nya, ambika sida enda datai di menua kitai di Paku ditu,” ku saut Entigu. Meragasing, Merajilan enggau Agan nagunka pala; tanda setuju enggau penemu Entigu nya. Entinggi mega nagunka pala.

(Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive. Sarawak Journal 1994-The Source of Iban History, Benedict Sandin)

(Betampung ba Tusun Ke-25  minggu nyin ila)

Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang awakka mih mudah agi dipansik laban mimit agi rampa. Bansa Dayak bukai awakka sida empu ga mansik. Nitihka pansik Litericha & Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia (2) Antu + Mensia + Bunsu Petara. Ila kita meda lenak agi amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115

Oleh HARRY USUP UMBAR

See author's posts


Keperluan perubatan, PPE tiba di Kuching

SHEILA ZAIDI

KUCHING : Sebanyak 50 tan peralatan perlindungan
peribadi (PPE) dan keperluan perubatan untuk Sarawak dari Shanghai, China telah
selamat tiba di Lapangan Terbang Antarabangsa Kuching (LTAK) semalam.

Menteri Pelancongan, Kebudayaan dan Kesenian
Datuk Abdul Karim Rahman Hamzah berkata, penerbangan yang digunakan adalah
terus dari China untuk memastikan barangan tersebut sampai dengan lebih cepat.

“Kalau kita nak tunggu penerbangan biasa, ia akan
memakan masa yang panjang sedangkan kita sangat memerlukan barangan keperluan
ini.

“Oleh sebab itu, Kerajaan Negeri mengambil
keputusan untuk mengaturkan pembelian dan penghantaran secara terus dari China
ke Sarawak,” katanya.

Beliau berkata demikian ketika ditemui pemberita
semasa menyambut kedatangan pesawat yang membawa PPE serta keperluan perubatan
lain di LTAK petang semalam.

Menurut Karim, barangan berkenaan adalah untuk
kegunaan petugas barisan hadapan di hospital lain di negeri ini dalam
mengendalikan kes Covid-19.

“Kerajaan Negeri sedia maklum akan kekurangan
bekalan PPE dan juga peralatan perubatan di hospital-hospital dalam berdepan
dengan wabak ini.

“Oleh yang demikian, Sarawak telah memperuntukkan
RM10 juta untuk pembelian PPE perubatan untuk membantu semua hospital kerajaan
di Sarawak,” ujarnya.

Antara barangan yang tiba semalam ialah terdiri
daripada 50,000 gaun pelindung perubatan pakai buang, 50,000 pelindung muka
perubatan, 50,000 ‘medical protective goggle’, 50,000 penutup kasut perubatan,
50,000 topeng muka jenis N95 dan 500,000 topeng muka surgical.

Tambah Karim, dengan adanya bekalan PPE ini,
beliau percaya barisan perubatan di Sarawak akan lebih yakin dan terlindung
dalam membendung wabak Covid-19 ini.

Ditanya sama ada bekalan PPE ini mencukupi atau
tidak, Karim memberitahu bahawa ia bergantung kepada tren jangkitan di negeri
ini.

“Berdasarkan pemerhatian saya, kita berada dalam
keadaan yang stabil yang mana graf trend jangkitan di Sarawak tidak menunjukkan
peningkatan yang drastik.

“Saya percaya kita tidak akan menemui kluster
yang besar seperti kluster tabligh, gereja dan Itali kerana telah menjalankan
Perintah Kawalan Pergerakan (PKP),” katanya.

Beliau kemudian menyeru rakyat Sarawak untuk
terus bekerjasama dengan kerajaan dalam memerangi wabak Covid-19 ini.

Hadir sama di LTAK, Menteri Muda Hal Ehwal Korporat
dan UKAS, Abdullah Saidol, dan Setiausaha Politik kepada Ketua Menteri, Micheal
Tiang.

See author's posts


SUFC tidak terburu-buru ganti pemain import

KETUA jurulatih Sarawak United FC (SUFC), E Elavarasan menegaskan tidak akan terburu-buru menggantikan pemain import baharu dalam jendela perpindahan kedua Liga Premier yang bermula 3 Mei lalu.

“Pada masa ini kita belum membuat sebarang keputusan lagi, namun situasi jendela kedua perpindahan pemain ini macam-macam boleh berlaku, tapi saya menyerahkan kepada pihak pengurusan untuk membuat keputusan kerana tugas saya adalah untuk melatih pasukan.

“Lagipun jika kita buat pertukaran sudah tentu akan mengecewakan pemain, tapi dengan pasukan kini berada di kedudukan teratas liga, kita akan meneliti sedalam-dalamnya selain mendengar pendapat pihak pengurusan.

“Lebih-lebih lagi tempoh perpindahan pemain masih panjang dengan berbaki 20 hari lagi sehingga 31 Mei ini,” katanya pada sidang media selepas perlawanan menentang Kelantan United FC di di Stadium Sultan Ismail Nasiruddin Shah, di sini malam semalam.

Elavarasan berkata prestasi semasa pasukannya yang kini berada pada tahap terbaik terutama dengan memimpin carta Liga Premier, beliau membayangkan tidak akan melakukan rombakan kecuali jika kecederaan pemain tengah kelahiran Brazil, Sandro Da Silva berpanjangan.

“Namun ianya juga bergantung kepada kecederaan Sandro yang sudah tiga perlawanan tidak beraksi, tapi saya jangkakan dia sempat pulih dalam tempoh liga berehat,” ujarnya.

Dalam aksi perlawanan terakhir pusingan pertama Liga Premier 2021 di di Stadium Sultan Ismail Nasiruddin Shah, Kuala Terengganu, SUFC terpaksa bermandi peluh sebelum melakar kemenangan 3-2 menumpaskan KUFC.

Dengan kemenangan itu skuad kendalian Elavarasan kembali merampas kedudukan teratas liga daripada Negeri Sembilan FC.

See author's posts


Thomas Geoffrey Kendawang dilantik sebagai pengerusi baharu MDMJ

BINTANGOR: Pemangku Pegawai Daerah Meradong, Thomas Geoffrey Kendawang dilantik sebagai pengerusi baharu Majlis Daerah Meradong dan Julau (MDMJ) bagi penggal 2023-2025.

Menurut Thomas, bagi penggal 2023-2025, seramai 32 ahli majlis MDMJ telah dilantik Kerajaan Sarawak.

“Daripada jumlah tersebut, 17 ahli majlis merupakan lantikan semula dan 14 muka baharu.

“MDMJ memandang berat mengenai akauntabiliti dan integriti serta memandang serius terhadap ketidakpatuhan disiplin dikalangan warga kerjanya.

“Oleh itu, amatlah saya berharap ahli majlis dapat menjalankan tugas dengan amanah dan berintegriti serta tidak membuka sebarang ruang dan peluang bagi kegiatan salah guna kuasa dan rasuah,” katanya pada Majlis Angkat Sumpah Ahli-Ahli Majlis, MDMJ bertempat di Dewan Persidangan MDMJ, hari ini.

Tambahnya, peningkatan jumlah penduduk di Meradong, Julau dan Pakan menjadi cabaran pihak MDMJ untuk memastikan perkhidmatan yang cemerlang.

“Oleh sedemikian, adalah menjadi satu cabaran kepada ahli majlis dan MDMJ untuk memastikan pentadbiran MDMJ sentiasa cekap dan memenuhi kehendak masyarakat.

“Semua ahli majlis perlu memainkan peranan yang lebih aktif untuk menggerakkan zon masing-masing menerusi program dan aktiviti yang memberikan manfaat kepada penduduk setempat,” ujarnya.

Oleh EARL ANEK

See author's posts


KBS komited semua jenis sukan dapat kembali dimainkan

SEPANG: Kementerian Belia dan Sukan (KBS) komited dalam memastikan kesemua jenis sukan dapat kembali dimainkan berdasarkan usaha berterusan sektor itu mematuhi prosedur operasi standard (SOP) yang ditetapkan kerajaan.

Menterinya, Datuk Seri Reezal Merican Naina Merican percaya Majlis Keselamatan Negara (MKN) dan Kementerian Kesihatan (KKM) akan memberi pertimbangan sewajarnya.

Reezal Merican berkata, keyakinan untuk memberi lebih kelonggaran kepada sektor sukan mula terbina selepas melihat kepada penurunan ketara kes jangkitan Covid-19 di negara selain disiplin rakyat dalam mematuhi SOP ditetapkan.

“Saya punya perjuangan adalah untuk melihat semua sukan yang dahulunya beraksi dengan aktif, dapat dimulakan dalam masa terdekat.

“Melihat kepada keyakinan yang datang daripada pihak MKN dan KKM dalam sektor-sektor yang lain, saya begitu optimis sektor sukan juga akan diberi pertimbangan sangat positif,” katanya.

Reezal ditemui pemberita selepas melawat Litar Antarabangsa Sepang (SIC) bagi melihat persediaan SIC melangsungkan acara sukan permotoran dari segi tatacara pematuhan yang telah ditetapkan oleh KKM, MKN dan KBS, Jumaat lalu.

KBS dijangka membawa cadangan pembukaan sektor sukan bola sepak untuk latihan penuh berkontak dan kebenaran untuk kejohanan sukan secara berperingkat ke Mesyuarat Khas Menteri-Menteri mengenai pelaksanaan perintah kawalan pergerakan (PKP) pada 9 Julai ini. -Bernama

See author's posts


Lapan pelajar terkandas selamat sampai di Sri Aman

SIMANGGANG: Lapan pelajar yang terkandas di luar Bahagian Sri Aman akibat penguatkuasaan Perintah Kawalan Pergerakan (PKP) sebelum ini telah selamat tiba di bandar ini pada petang Khamis lepas.

Dua buah bas yang membawa pelajar tersebut selamat tiba di Dewan Suarah Sri Aman pada waktu petang dengan kehadiran mereka di situ segera dikendalikan oleh pihak Angkatan Pertahanan Awam Malaysia (APM) Daerah Sri Aman.

“Para petugas APM segera mengendalikan urusan pendaftaran kemasukan kesemua pelajar ini termasuk mereka yang baharu pulang dari Semenanjung Malaysia sebelum setiap mereka dipasang gelang Penjejakan Digital.

“Sebaik sahaja selesai, para petugas kami terus bertindak menyerahkan kesemua pelajar berkenaan kepada pihak Kementerian Kesihatan Malaysia (KKM) bagi proses kuarantin,” kata pegawainya, Kapten (PA) Siti Huzaimah Ibrahim.

Beliau memberitahu kesemua petugasnya telah memakai Kelengkapan Perlindungan Peribadi (PPE) ketika mengendalikan pelajar tersebut sambil mengamalkan penjarakkan sosial yang selamat.

APM Daerah Sri Aman katanya lagi amat berpuas hati kerana diberikan tugas membantu mengurus kemasukan pelajar tersebut di sini dan akan terus bersedia membantu mana-mana agensi kerajaan yang memerlukan bantuan mereka kelak.

“Kesemua petugas yang terlibat dalam urusan pengendalian dan penghantaran pelajar ke pusat kuarantin di sini telah berangkat pulang ke bilik operasi APM Daerah Sri Aman pada jam 7 petang,” katanya.

Terdahulu, pelajar Sarawak yang pulang ke zon merah dan kuning wajib melalui memakai gelang Penjejakan Digital agar pergerakan mereka dapat dipantau ketika melalui proses kuarantin di kawasan masing-masing.

Manakala itu, pelajar yang pulang ke zon hijau pula akan di kuarantin hotel bagi mengelak berlakunya penularan pandemik Covid-19 sehingga menjejaskan status zon kawasan tersebut.

Pelajar yang mengunakan penerbangan khas untuk ke pulang ke negeri ini telah di urus oleh Rumah Sarawak di Semenanjung Malaysia dengan kesemua mereka ini berada di asrama tanpa keluar sebelum itu.

See author's posts


SOGWA hulur bantuan kepada mangsa kebakaran

MIRI: Persatuan Pekerja Minyak dan Gas Sarawak (SOGWA) bersama dua Kelab Pancuan Empat Roda (4WD) Limbang dan Lawas hulur bantuan kepada mangsa kebakaran rumah panjang Long Balau Baram.

Penyerahan bantuan itu telah diketuai oleh Presiden SOGWA Tedung Chakaw bersama ahli-ahli dari tiga pertubuhan pada petang semalam.Rumah panjang Long Balau yang terletak di Ulu Baram telah musnah dalam kebakaran pada tengah malam 4 November lepas.

Dalam kejadian kira- kira jam 12.00 tengah malam itu, lapan keluarga membabitkan 25 penghuni rumah panjang 23 pintu itu hilang tempat tinggal.

Utusan Sarawak difahamkan bahawa kebanyakan penghuninya sedang tidur, bagaimanapun tiada kecederaan atau kehilangan jiwa dilaporkan berlaku.

Kampung yang terletak berdekatan dengan kampung Long Seridan ini mengambil masa selama sembilan jam perjalanan menggunakan 4WD jalan darat dari Miri dan tiga jam dari Limbang.

Long Balau adalah sebuah rumah panjang kaum Penan di Ulu Baram dan di bawah pentadbiran Daerah Kecil Bario.

Oleh Adum Liu

See author's posts


Cheng Hoe akui ketidakupayaan

KETUA jurulatih Harimau Malaya Tan Cheng Hoe mengakui ketidakupayaan berdepan dengan corak permainan intensiti tinggi dari pasukan Indonesia adalah faktor utama pasukannya mengalami kekalahan 1-4 kepada musuh tradisi mereka dalam perlawanan terakhir Kumpulan B Piala AFF 2020 malam kelmarin.

Cheng Hoe menegaskan anak buahnya gagal untuk bangkit dalam perlawanan wajib menang untuk layak ke separuh akhir walaupun beraksi dengan baik dalam 15 minit pertama, yang menyaksikan mereka berjaya membuka tirai jaringan menerusi serangan R. Kogileswaran pada minit ke-12.

Selain itu, Cheng Hoe turut memaklumkan pasukannya benar-benar terkesan dengan ketiadaan dua pemain pertahanan tengah, Kapten Mohamad Aidil Zafuan Abd Razak dan Shahrul Mohd Saad yang disisihkan akibat kecederaan, menyebabkan pasukan itu dibolosi gol mudah dalam perlawanan yang diadakan di Stadium Nasional Singapura.

“Kami tidak cukup kuat dalam situasi satu lawan satu dan kami gagal menahan pemain mereka yang sangat pantas terutama dalam transisi permainan. Secara keseluruhan, kami kecewa dengan keputusan itu dan kami perlu lupakannya untuk maju ke depan,” katanya pada sidang media selepas perlawanan.

Mengulas mengenai strategi ‘menolak’ pemain pertahanan, Dion Cools bermain di bahagian atas pada separuh masa kedua, Cheng Hoe berkata beliau mengambil risiko berkenaan demi melihat pemain kelab berpangkalan di Denmark, FC Midtjylland itu untuk membantu pasukannya menyamakan kedudukan selepas mereka ketinggalan satu gol pada separuh masa kedua.

Malangnya, Cheng Hoe berkata strategi itu ternyata memakan diri apabila gawang pasukannya ‘bocor’ sebanyak dua kali, sekali gus menyebabkan skuad negara gagal mencapai sasaran untuk mara ke pentas final buat kali kedua berturut-turut, selepas edisi terakhir pada 2018.

GAGAL LEPAS PERINGKAT KUMPULAN

Malaysia menduduki tempat ketiga kumpulan dengan enam mata daripada empat perlawanan. Keputusan malam ini juga menyaksikan Harimau Malaya gagal melepasi peringkat kumpulan kejohanan dwitahunan itu buat kali kedua sejak 2016 dalam enam penganjuran terakhir.

Ia adalah kekalahan ketiga Malaysia kepada Indonesia dalam lima pertembungan terakhir mereka di pentas Piala AFF.

Kemenangan ke atas Malaysia itu membolehkan Indonesia yang dibimbing oleh Shin Tae-yong mara ke separuh akhir sebagai juara kumpulan dengan kutipan 10 mata, sama seperti Vietnam yang berada di tangga kedua dengan jurang perbezaan gol.

Bekas jurulatih Kedah itu juga ternyata  kecewa melihat Harimau Malaya tidak dapat membuat persiapan yang baik menjelang kejohanan itu berbanding Vietnam dan Indonesia selain berharap dapat memiliki perancangan serta strategi lebih baik untuk beraksi dalam mana-mana pertandingan pada masa akan datang.

Sementara itu, Tae-yong ternyata gembira dengan persembahan anak buahnya yang tidak panik selepas Malaysia menyumbat gol pertama perlawanan, malah terus yakin pada diri mereka sendiri yang akhirnya membuahkan hasil apabila berjaya menjaringkan empat gol untuk meraih tiga mata, malam ini.

Dalam pada itu, penjaring gol ketiga Indonesia yang juga pemain terbaik perlawanan, Pratama Arhan bersyukur dapat membantu pasukannya meraih kemenangan dan berikrar untuk bekerja lebih keras pada separuh akhir menentang tuan rumah, Singapura dalam usaha mara ke pentas final.

Indonesia akan menentang Singapura, yang merupakan naib juara Kumpulan A, dalam separuh akhir pertama pada 22 Disember manakala perlawanan timbal balik berlangsung 25 Disember.

Satu lagi aksi separuh akhir menyaksikan Thailand, yang menjuarai Kumpulan A, akan menentang penyandang juara, Vietnam pada 23 Disember dan 26 Disember.

Semua perlawanan separuh akhir dan perlawanan akhir, yang dijalankan secara timbal balik, berlangsung  pada 29 Disember dan 1 Januari 2022, di Stadium Nasional Singapura.

See author's posts


300 warga Vietnam dibawa pulang dari Malaysia

HANOI: Kira-kira 310 warga Vietnam dibawa pulang dari Malaysia pada Ahad, lapor Agensi Berita Vietnam (VNA).

Misi itu dilaksana dengan kerjasama Kedutaan Vietnam di Malaysia, syarikat penerbangan Vietnam Airlines dan agensi di Malaysia.

Mereka yang dibawa pulang itu termasuk warga tua, orang sakit, pekerja yang visa dan kontrak sudah tamat selain pelancong terkandas serta pelajar.

Sejurus tiba di lapangan terbang antarabangsa Can Tho di Delta Mekong, semua penumpang dikuarantin dan menjalani pemeriksaan kesihatan.

Lebih banyak penerbangan akan diatur untuk membawa pulang rakyat Vietnam dari negara lain bergantung kepada permintaan dan perkembangan situasi pandemik Covid-19.- Bernama

See author's posts


Gerhana matahari separa menuju ke India￼

PARIS: Gerhana matahari separa bermula di Iceland pada Selasa menyaksikan fenomena yang jarang ditemui itu mula menuju ke timur merentasi kawasan Hemisfera Utara.

Gerhana separa bermula pada 0858 GMT dan akan berakhir di pantai India pada 1302 GMT, melintasi bahagian Eropah, Afrika Utara dan Timur Tengah dalam perjalanannya, menurut institut IMCCE Balai Cerap Paris Perancis.

Ahli astronomi amatur tidak boleh merenung terus ke arah gerhana, yang tidak akan menggelapkan langit, sebaliknya harus memakai cermin mata pelindung untuk mengelakkan kerosakan mata, kata pakar.

Gerhana matahari berlaku apabila Bulan melintas di antara matahari dan bumi, melemparkan bayang-bayangnya ke bumi.

Gerhana matahari penuh berlaku apabila bulan menyekat sepenuhnya cakera matahari, menjerumuskan sebahagian bumi ke dalam kegelapan sepenuhnya.

Bagaimanapun, gerhana Selasa hanya sebahagian, dan bayang-bayang bulan tidak akan menyentuh permukaan bumi pada bila-bila masa,” kata Balai Cerap Paris dalam satu kenyataan.

Bulan akan meliputi maksimum 82 peratus Matahari di Kazakhstan, tetapi ia tidak akan cukup menggelapkan siang hari, kata ahli astronomi Balai Cerap Paris, Florent Deleflie.

Sekurang-kurangnya 95 peratus matahari perlu dikaburkan untuk mendapatkan ‘rasa kegelapan,’ kata Deleflie kepada AFP. – AFP

See author's posts


Barca rugi RM474.84 juta

BARCELONA mengalami kerugian sekitar €97 juta (RM474.84 juta) musim lalu kerana pandemik Covid-19, jelas laporan kewangan yang diumumkan kelab Catalan itu semalam.

“Kesan daripada Covid-19 menyebabkan kami kehilangan pendapatan sebanyak €200 juta (RM979.05 juta).

“Kerugian sebenar berjumlah €97 juta (RM474.84 juta) dan kami tidak mencatat keuntungan €11 juta (RM53.85 juta) seperti diramalkan,” kata Jordi Moix, salah seorang daripada naib presiden kelab.

Barcelona menyasarkan pendapatan keseluruhan €1.047 bilion (RM5.13 bilion) untuk musim 2019/2020 tetapi disebabkan pandemik berkenaan mereka hanya mengumpul €855 juta (RM4.185 bilion), kurang €203 juta (RM993.74 juta) daripada jangkaan.

Berdepan kejatuhan pendapatan, kelab berusaha mengurangkan perbelanjaan dengan menjimatkan €74 juta (RM362.25 juta).

Jumlah berkenaan termasuk €42 juta (RM205.60 juta) hasil pemotongan 70 peratus gaji yang dipersetujui bersama pemain manakala €30 juta (RM146.86 juta) berkaitan pengurusan serta dua juta euro (RM9.79 juta) gaji staf bawahan bukan berkaitan sukan.

Bulan lalu majalah Forbes mendedahkan Lionel Messi muncul billionaire kedua bola sepak selepas mengungguli carta pendapatan bagi 2020.

Menurut Forbes, pemain berusia 33 tahun itu memperoleh AS$1 bilion (RM4.13 bilion) menerusi pendapatan sebelum cukai untuk mengikut jejak langkah Cristiano Ronaldo.

Bintang Argentina itu menjadi pemain bola sepak yang menerima pendapatan terbanyak tahun ini selepas memperoleh £98 juta (RM404 juta) daripada gaji dan penajaan.

See author's posts


Malaysia masih pertimbang penyertaan

MALAYSIA masih meneliti penyertaan atlet badminton negara ke Piala Thomas dan Uber yang akan berlangsung di Denmark pada Oktober ini di sebalik kebimbangan penularan pandemik Covid-19.

Menteri Belia dan Sukan Datuk Seri Reezal Merican Naina Merican (gambar) berkata walaupun Persatuan Badminton Malaysia (BAM) sudah bersedia untuk kejohanan itu namun, kementerian juga mengikuti rapat keputusan penyertaan negara lain ke kejohanan itu dalam ‘dua, tiga hari’ lagi.

“Kita tunggu dua atau tiga hari…cuma tiada halangan buat waktu ini, hanya perlu patuhi SOP (prosedur operasi standard),” katanya ketika ditanya pendirian Malaysia terhadap penyertaan di Piala Thomas dan Uber selepas beberapa negara mengambil keputusan menarik diri daripada kejohanan berkenaan berikutan kebimbangan penularan Covid-19.

Thailand menjadi negara terbaharu menarik diri daripada beraksi di kejohanan itu selepas Taiwan dan Australia.

Kejohanan yang sudah tertangguh dua kali membabitkan acara berpasukan lelaki dan wanita itu adalah kejohanan antarabangsa pertama yang akan dianjurkan sejak pandemik Covid-19 melanda dunia, Mac lepas.

Reezal Merican ketika ditemui media selepas majlis penyerahan Felo Korporat 2020 di sini hari ini berkata beliau difahamkan sekiranya ada satu atau dua negara daripada ‘top 4 atau top 5’ yang menarik diri, kemungkinan kejohanan itu akan ditangguhkan.

Beliau berkata BAM juga telah bertemu dengan Persekutuan Badminton Dunia (BWF) semalam bagi mengemukakan cadangan berkaitan SOP yang perlu diambil negara tuan rumah.

“Walaupun Denmark negara hijau (Covid-19) tetapi soal logistik, pemindahan dari lapangan terbang ke hotel.

Hotel juga mesti hijau, kalau hotel diduduki oleh mereka yang datang dari negara-negara merah ia tidak dianggap hijau,” katanya.- Bernama

See author's posts


Umpan ayam mengena

TANJUNG MANIS: Umpan ayam yang dipasang oleh Sarawak Forestry Corporation (SFC) dengan kerjasama Pasukan Tindakan Khas Hidupan Liar (SWAT) SFC di Sungai Belawai, berjaya menewaskan seekor buaya ‘pembunuh’ sepanjang 15 kaki.

Buaya katak yang sepanjang 15 kaki dengan lebar lebih kurang enam kali itu berjaya ditangkap dengan menggunakan kail yang dipasang kira-kira 3 kilometer (KM) dari lokasi seorang remaja dilaporkan telah diserang buaya iaitu di jeti Rumah Dadat, Tanjung Manis sekitar jam 9.15 pagi semalam.

Menurut jurucakap Pusat Gerakan Operasi, Jabatan Bomba dan Penyelamat Malaysia (JBPM) Sarawak, buaya yang ditangkap tersebut kemudiannya dibawa ke darat iaitu ke Rumah Dadat sebelum pihak SWAT SFC membelah perutnya dan menjumpai beberapa anggota badan manusia.

“Hasil proses bedah siasat yang telah dijalankan oleh pihak berkuasa telah berjaya menemui beberapa anggota badan dan cebisan tulang manusia.

“Pada masa yang sama mereka juga turut menemui baju mangsa di dalam perut buaya terbabit.

“Kesemua penemuan tersebut telah diserahkan kepada pihak polis untuk tindakan selanjutnya,” katanya dalam satu kenyataan kepada media semalam.

Bagaimanapun, operasi bagi mengesan mangsa terbabit bersambung semula pada jam 2.00 petang atas permintaan ahli keluarga mangsa.

Semalam adalah merupakan hari keenam operasi SAR telah dilancarkan dalam mencari mangsa Ricky Ganya, 14, yang dilaporkan disambar buaya ketika sedang mencari siput bersama dengan dua orang rakan sebayanya dengan ditemani oleh ibu saudaranya.

Oleh Adi Safarman / Nurzilla Mohamad

See author's posts


Jangan lokek ilmu – Fatimah

MUKAH: Usahawan wanita yang berasal dari Balingian telah dipilih sebagai penerima Anugerah Ikon Usahawa Kemas Tahun 2019 pada petang Selasa (20 Oktober).

Halipah Sihu menerimanya daripada Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato Sri Fatimah Abdullah pada Program Wacana Ilmu-Wanita Inspirasiku Peringkat Negeri.

Kadar purata pendapatan sebulan wanita berusia 56 tahun dari Kampung Suyong ialah RM15,000 atau RM150,000 setahun.

Dengan jenama Halisa Enterprise, antara produk keluarannya ialah Kerepek Ubi, Kerepek Pisang, Kerepek Gunting dan Katering.

Dalam ucapan perasmiannya pada majlis warna-warni yang berlangsung di Kingwood Resort Mukah dekat sini itu, Fatimah, menyeru usahawan-usahawan tempatan untuk mendaftarkan usaha atau peniagaan mereka.

“Adalah amat penting untuk memperolehi lesen kerana dengan adanya lesen anda mendapat pelbagai kemudahan bantuan dan pinjaman daripada agensi kerajaan,dan sebagainya termasuk bank. Jadi saya berharap pengusaha kita memandang perkara itu sebagai sesuatu yang utama,  justeru itu saya sering menekankan perkara  lesen itu pada program yang saya hadiri  sebelum ini,” ujarnya.

Dalam pada itu, beliau menyatakan bahawa kunci kejayaan seseorang usahawan itu adalah sifat ingin berjaya, fokus, gigih dan tidak putus asa.

“Sebagaimana kita tahu asas usahawan wanita yang berjaya ialah semangat jitu untuk menggapai kejayaan, kecekalan, tidak putus asa. Dia juga tidak putus memperkasakan ilmu seperti tidak jemu-jemu mengikuti apa juga program kemahiran. Semangat ingin berjaya itu penting dan ini akan menimbul perasaan ingin merebut apa juga peluang yang dianjurkan oleh pihak kerajaan atau agensi tertentu termasuk pihak swasta yang menawarkan latihan yang dikehendaki. Perkara lain ialah kreativiti dan berani untuk mencuba sesuatu yang baharu. Kita tahu bahawa bukan senang nak jadi senang,” tambahnya lagi.

Selain itu, katanya, sifat yang ingin berkongsi ilmu dan kepakaran juga perlu ada pada usahawanita yang ingin mengecapi sesuatu kejayaan.

“Jangan takut atau lokek dengan ilmu, kerana sifat ingin berkongsi itu boleh membawa berkat pada apa juga usaha yang diceburi,” katanya lagi.

Fatimah, yang juga merupakan Ahli Dewan Undangan Negeri Dalat, juga percaya kejayaan orang lain juga boleh meniupkan semangat mereka untuk berjaya dalam bidang keusahawanan.

Dan beliau juga mendapati bahawa Ekonomi Digital yang diperkenalkan oleh Ketua Menteri sudah mulai menampakkan bimbit kerana sekarang ini peniagaan secara atas talian telah menjadi medium popular dikalangan usahawan tempatan, termasuk yang di luar bandar.

Justeru, Fatimah menganggap tema program, Wanita Desa Ke Global sebagai amat bertepatan dengan keadaan semasa yang menyaksikan traksaksi melalui atas talian yang tanpa sempadan.

Sejurus tiba pada majlis tersebut, beliau melawat beberapa buah   Booth Pameran & Jualan dan Demonstrasi Dekorasi Cheese Tart.

Pada majlis itu beliau juga melancarkan Buku Direktori Usahawan KEMAS, Penyampaian Kit Peralatan Peserta Kursus Kemahiran Quick Win KEMAS, dan Penyampaian Hadiah Pertandingan.

Turut hadir, ialah Menteri Muda di Jabatan Ketua Menteri(Hal Ehwal Korporat dan Unit Komunikasi Awam Sarawak), Abdullah Saidol, Ahli Dewan Undangan Negeri Tellian, Yussibnosh Balo, Residen Bahagian Mukah, Hamdiah Bakir, Pengarah KEMAS Negeri  Sarawak, Khairuddin Mohd Nasir, Setiausaha Politik Kepada Ketua Menteri, Faridah Osman, Pegawai Kemas Bahagian Mukah, Peggy Ann Iba Matu, Temenggong Hendi Suhai, Ketua-ketua jabatan, Ketua-ketua masyarat dan Ketua-ketua kaum.

See author's posts


TUDM hantar vaksin

KUCHING: Pesawat C-130H dari No 14 Skuadron Tentera Udara Diraja Malaysia (TUDM) Sarawak terlibat dalam melaksanakan penghantaran vaksin dan peralatan perubatan dari Kuching, Sibu dan Bintulu ke Tawau, semalam.

TUDM Sarawak menerusi satu kenyataan memberitahu penghantaran vaksin tersebut merupakan sebahagian daripada usaha meningkatkan pemberian vaksin dalam kalangan rakyat Sabah bagi mencapai sasaran imunisasi kelompok iaitu 80 peratus rakyat di Negeri Di Bawah Bayu tersebut telah divaksin menjelang Oktober 2021.

“Pengambilan vaksin jenis Comirnaty merupakan sumbangan Majlis Keselamatan Negeri (MKN) Sarawak kepada MKN Sabah. Ia bertujuan mencapai hasrat kerajaan dalam melaksanakan pemberian vaksin di Pusat Pemberian Vaksin (PPV) Outreach di samping membantu mempercepatkan proses vaksinasi di kawasan pedalaman seterusnya menjayakan Program Imunisasi Covid-19 Kebangsaan.

“Kesemua vaksin dan peralatan perubatan ini telah dibekalkan oleh Pejabat Farmasi Bahagian Sibu dan antara barang-barang tersebut ialah enam karton picagari, dua karton vaksin, tiga karton suntikan natrium klorida dan dua karton kad vaksin,” menurut kenyataan tersebut.

Pesawat C-130H TUDM dikendalikan oleh Kapten Mohamad Zulkarnain Johari selaku juruterbang, Kapten Owi Wei Lunn selaku pembantu juruterbang dan dibantu oleh Kapten Muhammad Haikal Rasdi TUDM selaku navigator penerbangan.

“Pesawat C-130H TUDM telah terbang dari Lapangan Terbang Kuching pada 12.20 tengah hari dan selamat tiba di Lapangan Terbang Sibu kira-kira 1.00 petang. Vaksin dan peralatan perubatan seterusnya selamat tiba di Lapangan Terbang Tawau pada 4.45 petang.

“Kerjasama antara Angkatan Tentera Malaysia (ATM) dan Kementerian Kesihatan Malaysia dalam membantu menjayakan program vaksinasi negara perlu diteruskan agar lebih ramai rakyat berjaya mendapat suntikan vaksin dalam mencapai imuniti kelompok,” tambah kenyataan tersebut.

See author's posts


Konflik sempadan, India masih berunding dengan China

NEW DELHI: India masih berunding dengan China untuk menyelesaikan isu sempadan di wilayah Himalaya Ladakh, lapor agensi berita Anadolu.

“Dalam rundingan 6 Jun lalu telah dipersetujui penyelesaian awal masalah itu berdasarkan nasihat pemimpin kami,” kata jurucakap Kementerian Luar India, Anurag Srivastava pada Khamis.

“Kedua-dua pihak berusaha untuk menyelesaikan isu itu secara aman dengan secepat mungkin bagi memastikan keamanan dan ketenangan di kawasan sempadan,” tambah beliau.

Media tempatan melaporkan delegasi tentera kedua-dua negara mengadakan pertemuan kali keempat pada Rabu.

Pada Rabu juga, jurucakap Kementerian Luar China, Hua Chunying memberitahu wartawan kesepakatan penting telah dicapai.

“Melalui saluran diplomatik dan ketenteraan, China dan India baru-baru ini mencapai kesepakatan untuk menangani pertikaian di barat sempadan China-India itu dengan berhemah,” katanya.

Pada 5 Mei berlaku pertempuran di sempadan apabila kedua-dua pihak mula mengambil langkah ketenteraan. – Bernama

See author's posts


Saranan guna teknologi RRIM HYDROBEST, pemprosesan krip

Datuk Dr Mohd Khairuddin Aman Razali

KUALA LUMPUR: Kementerian Perusahaan Perladangan dan Komoditi (KPPK) berharap pekebun kecil seluruh Malaysia memanfaatkan teknologi RRIM HYDROBEST dan pemprosesan getah krip bagi meningkatkan produktiviti kebun getah.

Teknologi RRIM HYDROBEST ialah bahan rangsangan lateks berasaskan air dengan dua fungsi iaitu meningkatkan pengeluaran lateks dan pada masa sama meminimumkan panel torehan menjadi kering.

“Ia merupakan formulasi berasaskan etefon dan telah diuji kepada pelbagai klon siri 2000 dan juga klon RRIM 3001,” kata kementerian dalam satu kenyataan di sini semalam.

Kenyataan itu dikeluarkan KPPK berikutan lawatan kerja menterinya Datuk Dr Mohd Khairuddin Aman Razali ke Ladang Bukit Ibam, Muadzam Shah di Pahang baru-baru ini.

Ladang berkeluasan 2,050.20 hektar yang diuruskan oleh LGM Properties Corporation (LGMPC) itu mengandungi model pemprosesan getah krip serta serum pekat dan penggunaan teknologi RRIM HYDROBEST.

LGMPC ialah sebuah perbadanan di bawah Lembaga Getah Malaysia (LGM).

Sementara itu, KPPK berkata dalam usaha meningkatkan peranan dan taraf ekonomi pekebun kecil getah di samping terlibat secara langsung dalam rantaian pasaran getah, LGM telah memperkenalkan model pemprosesan getah krip.

Menurut kementerian, model ini memberi peluang kepada pekebun kecil untuk terlibat dalam aktiviti- aktiviti di sektor huluan, pengawalan kualiti bahan mentah serta pemprosesan getah.

“Ia juga boleh digunakan sebagai rujukan kepada koperasi atau usahawan pekebun kecil bagi menghasilkan getah krip sebagai getah separa siap yang mempunyai ciri-ciri keseragaman dan kualiti baik di samping penghasilan serum pekat sebagai bahan tambah nilai,” jelasnya.

KPPK berkata model ini menekankan konsep “zero waste’ yang mana bahan buangan daripada aktiviti pemprosesan diguna semula dan diproses bagi menghasilkan bahan nilai tambah yang berpotensi untuk digunakan dalam sektor tertentu.

Koperasi atau usahawan yang berminat untuk menerajui bidang pemprosesan getah krip serta serum pekat ini akan dibimbing oleh LGM, tambahnya.- Bernama

See author's posts


Mohon kebenaran polis, elak diarah patah balik

KUALA LUMPUR: Masih ramai yang memberi pelbagai alasan sehingga diarah berpatah balik di sekatan jalan raya di kawasan Perintah Kawalan Pergerakan Bersyarat (PKPB)  dan Perintah Kawalan Pergerakan Diperketatkan (PKPD).

Menteri Kanan (Kluster Keselamatan) Datuk  Seri  Ismail  Sabri  Yaakob  berkata, bagi mengelakkan perkara tersebut berulang, kebenaran perlu dipohon di balai polis jika ada keperluan bergerak ke sesuatu tempat, merentas negeri di bawah pelaksanaan PKPB atau keluar dari lokaliti dan kawasan PKPD.

“Contohnya PKPB di Wilayah Persekutuan Kuala Lumpur dan ingin merentas ke Pahang. Jika tiada surat kebenaran, pastinya tidak dibenarkan dan diarahkan berpatah balik,” katanya pada sidang media perkembangan PKP Pemulihan (PKPP) di Wisma Pertahanan di sini semalam.

Jelas Ismail Sabri, sehingga Isnin lepas sebanyak 297 sekatan jalan raya di seluruh negara dan  310 kenderaan telah diarah berpatah balik membabitkan Sabah (201 kenderaan), Johor (64) dan Wilayah Persekutuan Kuala Lumpur (45).

Dalam pada itu, beliau berkata seramai 612 individu ditahan Isnin lepas kerana ingkar arahan Perintah Kawalan Pergerakan (PKP), menurun berbanding 688 individu pada hari sebelumnya dan daripada jumlah itu, seramai 604 individu dikompaun manakala lapan lagi direman.

“Kesalahan yang dilakukan ialah ingkar penjarakan fizikal (145), tidak memakai pelitup muka (156), gagal menyediakan peralatan/merekod butiran diri (134), dan lain-lain (91),” katanya.

Mengulas mengenai Operasi Benteng bagi mengawal sempadan negara daripada dibolosi pendatang tanpa izin selain membendung penularan wabak Covid-19, beliau berkata seramai 56 warga asing telah ditahan dan tiga kenderaan darat berjaya dirampas Isnin lepas.

Sementara itu, Ismail Sabri berkata sejak 24 Julai hingga Isnin lepas, seramai 55,548 individu telah pulang ke tanah air melalui pintu masuk sempadan antarabangsa dan telah ditempatkan di 66 hotel serta 17 premis lain termasuk institut latihan awam (ILA) serta institusi pengajian swasta di seluruh negara.

“Daripada jumlah itu, seramai 9,122 individu sedang menjalani proses kuarantin wajib manakala 381 individu telah dihantar ke hospital untuk rawatan. Seramai 46,045 individu telah didiscaj dan dibenarkan pulang,” katanya.

Sementara itu, Ismail Sabri berkata mesyuarat semalam juga bersetuju melaksanakan PKPD di Kampung Haji Baki, Kuching, Sarawak selama 14 hari lagi bermula 28 Okt hingga 10 November ini berikutan peningkatan kes positif Covid-19.

PKPD di Penjara Reman dan kuarters Penjara Reman Negeri Pulau Pinang yang dijadual tamat esok, dilanjutkan selama 14 hari lagi sehingga 11 November ini, katanya.

Ismail berkata PKPD di Flat Sungai Emas, Jalan Emas 31 dan Jalan Emas 32 serta Plaza Hentian Kajang yang dijadual tamat semalam dilanjutkan selama 14 hari lagi bermula 28 Oktober sehingga 10 November ini merangkumi 1,300 penduduk flat dan 7,500 penduduk di Plaza Hentian Kajang. – Bernama

See author's posts


Lebih 200 saman dikeluarkan

KUANTAN: Lebih 200 saman dikeluarkan kepada 156 penunggang motosikal atas pelbagai kesalahan dilakukan mereka dalam satu operasi khas yang dijalankan di Tanjung Lumpur, di sini semalam.

Ketua Polis Daerah Kuantan ACP Mohamad Noor Yusof Ali berkata bertindak atas maklumat sepasukan polis daripada Bahagian Siasatan dan Penguatkuasaan Trafik Daerah Kuantan telah melakukan pemeriksaan terhadap kumpulan tersebut sekitar 8.45 malam.

Beliau berkata, pemeriksaan ke atas 156 motosikal itu melibatkan 161 individu termasuk dua wanita yang berusia lingkungan 18 hingga 35 tahun.

“Pemeriksaan awal mendapati selain tidak ada lesen, kebanyakan motosikal tidak mempunyai nombor pendaftaran, menggunakan saiz yang kecil dan pelbagai warna bagi mengelak ia dibaca atau dikesan penguat kuasa.

“Sebanyak 35 motosikal turut disita kerana telah didapati melakukan pengubahsuaian terhadap kenderaan mereka. Polis juga telah keluarkan lebih 200 saman susulan, setiap daripada mereka terdapat satu kesalahan malah ada yang lakukan dua hingga tiga kesalahan,” katanya, kepada pemberita di sini malam semalam.

Tambah beliau, seorang anggota berpangkat sarjan telah mengalami kecederaan di bahagian kaki susulan cuba menahan motosikal yang akhirnya berjaya lolos dalam operasi tersebut.

— Bernama

See author's posts


GPS Asajaya perkukuh kubu hadapi pilihan raya

KOTA SAMARAHAN: Jentera Wanita Gabungan Parti Sarawak (GPS) di Asajaya sudah bersedia dengan persiapan yang sangat rapi untuk menghadapi pilihan raya yang boleh diadakan pada bila-bila masa sahaja.

Setiausaha Ranting Sebandi Matang, Suria Sapuan berkata Wanita GPS di Asajaya secara keseluruhannya komited dalam merangka strategi bagi menghadapi pilihan raya yang akan datang.

“Ahli Dewan Undangan (ADUN) dan Ahli Parlimen (MP) kami di sini sangat akrab dengan kami di akar umbi dan sering bersama-sama turun padang dalam apa jua aktiviti yang dijalankan.

“Mereka (ADUN dan MP) sering menganjurkan program yang bermaanfaat bagi memperkuatkan lagi daya tahan dari segi mental dan fizikal kami di sini,” katanya.

Di samping itu, Bendahari Wanita Ranting Sampun Gerunggang, Molly Willie Peter menzahirkan kesyukuran kerana Datuk Abdul Karim Rahman Hamzah dan Rabiah Wang yang prihatin dengan kesusahan rakyat di Asajaya.

“Banyak perubahan dan pembangunan yang sudah dilakukan di sini termasuk menyalurkan bantuan dalam kadar yang segera kepada golongan yang memerlukan terutamanya pada pandemik Covid-19 baru-baru ini,” tambahnya lagi.

Ahli Jawatankuasa Ranting Sebandi Matang, Noriah Yusup pula yakin dengan segala usaha yang ditonjolkan bukan sahaja oleh jentera Wanita, tetapi seluruh ahli dalam parti (GPS) di sini, Asajaya akan tetap menjadi kubu kuat GPS.

“Pemimpin GPS sangat jelas dengan setiap prinsip, perancangan dan tindakan yang diambil dalam menjaga hak keistimewaan dan kebajikan rakyat.

“Oleh itu, kami (Wanita GPS) di sini tidak akan berbelah bahagi untuk membanting tulang berjuang bersama kepimpinan demi kebaikan bersama,” ujar Noriah.

Terdahulu, Ketua Wanita Parti Pesaka Bumiputera Bersatu (PBB), Dato’ Sri Fatimah Abdullah hadir pada Program ‘Sarawak Kita Empun N.15 Asajaya’ di Dewan Suarah Kota Samarahan bagi mendekati dan beramah mesra dengan jentera Wanita GPS Asajaya di sini, semalam.

Hadir sama Timbalan Ketua Wanita PBB, Datuk Seri Rohani Abdul Karim, Bendahari Wanita PBB, Datuk Sharifah Hasidah Sayeed Aman Ghazali dan Ahli Parlimen Kota Samarahan Rubiah Wang.

Oleh Akmal Adib Yusup

See author's posts


Kuching City pencabar kejuaraan

PEMAIN UiTM FC Muhammad Faris Hafiz Azhar cuba melepasi pemain Kuching City FC Yuki Tanigawa (dua kanan) dalam perlawanan Liga Premier 2022 di Stadium UiTM Shah Alam.

KUCHING City FC (KCFC) mencatat kemenangan ketiga musim ini dengan menewaskan UiTM FC 2-0 di Stadium UiTM Shah Alam malam semalam.

Gol pertama KCFC dijaringkan Wan Faiz Wan Sulaiman pada minit ke-24 menerusi tolakan bola muntah selepas percubaan rakan sepasukannya terkena tiang gol.

Amir Amri Salleh menambah duka UiTM FC dengan dengan jaringan gol kedua pada minit ke-94.

Ketua jurulatih KCFC, Irfan Bakti Abu Salim berbangga dengan komitmen yang ditunjukkan anak buahnya pada perlawanan itu.

“Walaupun permainan pada perlawanan ini tidak begitu baik namun pemain yang diturunkan menunjukkan komitmen tinggi,” katanya.

Menurutnya, hasil kerja keras semua pemain, KCFC berjaya membawa pulang tiga mata.

“Kita sentiasa member tumpuan dari perlawanan ke perlawanan bagi memastikan kita tidak keciciran mata,” ujarnya.

Dengan kemenangan itu, KCFC naik ke tangga keempat Liga Premier 2022 dengan 10 mata selepas mencatat tiga kemenangan dan masing-masing sekali kalah serta seri.

See author's posts


Amang seksual: Pemuda dipenjara, sebat

SIBU: Mahkamah Sesyen, di sini semalam menjatuhkan hukuman penjara lima tahun beserta dua sebatan ke atas seorang pemuda selepas mengaku bersalah atas pertuduhan melakukan amang seksual terhadap seorang kanak-kanak lelaki yang juga merupakan anak saudaranya.

Tertuduh, Ahmad Maulana, 21, terdahulu didakwa atas dua pertuduhan melakukan amang seksual iaitu terhadap kanak-kanak lelaki terbabit serta adik perempuannya mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017.

Bagaimanapun, tertuduh hanya mengaku bersalah terhadap satu pertuduhan sahaja iaitu pertuduhan kedua sementara mengaku tidak bersalah terhadap pertuduhan pertama.

Mengikut pertuduhan kedua, Ahmad didakwa melakukan amang seksual secara fizikal terhadap kanak-kanak lelaki terbabit yang berumur 11 tahun di sebuah rumah di sini pada Mac lalu.

Bagi pertuduhan pertama, Ahmad didakwa melakukan kesalahan sama terhadap seorang kanak-kanak perempuan berumur enam tahun sekitar Mac di tempat yang sama.

Berdasarkan fakta kes, pada 24 dan 25 Julai lalu, seorang pengurus rumah anak yatim mendapati kedua-dua adik beradik itu diliwat oleh ayah saudara iaitu tertuduh ketika tinggal di rumah nenek mereka.

Pengadu kemudian membuat laporan polis dan tertuduh ditahan pada 25 Julai untuk membantu siasatan.

Siasatan mendapati kedua-dua beradik itu dihantar oleh nenek mereka ke rumah anak-anak yatim setelah ibu mereka meninggal dunia.

Semasa cuti sekolah, kedua-dua beradik itu akan tinggal di rumah nenek mereka.

Ahmad dalam rayuannya, melahirkan rasa kesal dengan apa yang berlaku serta memohon agar dikenakan hukuman sebatan sahaja kerana takut untuk dimasuk ke penjara.

Timbalan Pendakwa Raya Mohamad Arif Aizuddin Masrom pula memberitahu mahkamah perbuatan tertuduh itu suatu kesalahan yang amat serius.

Katanya, kedua-dua mangsa mencari perlindungan di rumah anak yatim setelah ibu mereka meninggal dunia.

“Tertuduh sebagai orang dewasa seharusnya melindungi kedua-dua kanak-kanak malang ini, namun sebaliknya menjadikan mereka sebagai mangsa.

“Perbuatan tertuduh ini tidak boleh diterima,” ujarnya.

Hakim Caroline Bee Majanil menerima pengakuan bersalah tertuduh bagi pertuduhan kedua dan menjatuhkan hukuman penjara lima tahun berserta dua sebatan.

Mahkamah juga menetapkan 22 Oktober ini sebagai tarikh sebutan semula kes bagi pertuduan pertama.

Oleh Akun Giman

See author's posts